Lelaki jadikan kilang keluarga sebagai sarang dadah
Oleh KOSMO!

18 November 2021, 4:13 pm
Oleh NOR AZIAH MAT NOH
KUALA LUMPUR- Taktik licik seorang warga tempatan menggunakan kilang keluarganya sebagai sarang dadah terbongkar apabila diserbu oleh Polis Kuala Lumpur di sini Selasa lalu menerusi Ops Kingfisher.
Timbalan Ketua Polis Kuala Lumpur, Datuk Yahaya Othman berkata, lelaki tempatan berumur 36 tahun itu turut menjadikan kilang terbabit sebagai stor menyimpan dadah sebelum diedarkan kepada pelanggan.
“Sebanyak 20.66 kilogram (kg) dadah jenis ketamin, 7.4 kg dadah jenis metaphetamin, 3.30 kg dadah jenis ecstasy bernilai RM1.52 juta termasuk wang tunai berjumlah RM200,000 berjaya dirampas dalam serbuan itu,” katanya pada sidang akhbar di pusat media Ibu Pejabat Polis Kuala Lumpur.
Dalam pada itu, menerusi Ops Lizard yang bermula 15 November lalu, pihaknya telah menahan tiga suspek dipercayai ahli sindiket pengedaran.
“Sebanyak 22.5 kg ganja, 2,800 pil disyaki Erimin 5 serta barang kes dijumpai sebuah kenderaan ketika serbuan dijalankan di kawasan tempat letak kereta berhampiran Kampung Baru.

“Ketiga-tiga suspek merupakan warga tempatan lingkungan 30-an dan mempunyai rekod jenayah lampau berkaitan dadah,” ujarnya.
Jelasnya, ketiga-tiga ahli sindiket tersebut menggunakan kereta sebagai modus operandi untuk menyimpan dan menghantar dadah secara terus kepada pelanggan bagi mengaburi pihak berkuasa.
“Kesemua suspek telah ditahan reman selama tujuh hari dan akan disiasat di bawah Seksyen 39(b) Akta Dadah Berbahaya 1952 dimana jika sabit kesalahan boleh dikenakan hukuman gantung sampai mati,” katanya. – K! ONLINE


Sasar 70 peratus pelatih TVET jadi pekerja mahir menjelang 2025
Oleh MOHAMAD NAUFAL MOHAMAD IDRIS

18 November 2021, 4:49 pm
SHAH ALAM- Kerajaan menyasarkan 70 peratus daripada keseluruhan pelatih Pendidikan Teknikal dan Latihan Vokasional (TVET) menjadi pekerja mahir menjelang tahun 2025.
Timbalan Menteri Pendidikan 1, Datuk Dr. Mah Hang Soon berkata, beliau optimis sasaran tersebut dapat dicapai setelah melihat semakin ramai belia Malaysia yang mahu menceburi bidang ini.
“Kita juga menyasarkan 20 peratus pelatih daripada 87 kolej vokasional seluruh negara dapat melanjutkan pendidikan ke mana-mana universiti tempatan manakala 10 peratus lagi menjadi usahawan.
“Sukacita ingin memaklumkan bahawa sehingga 31 Oktober lalu, 98.29 peratus pelatih TVET yang berjaya menamatkan pengajian mereka di kolej sama ada menjadi pekerja mahir, melanjutkan pengajian dan menceburi bidang perniagaan,” katanya ketika ditemui pemberita di sini hari ini.
Jelas Hang Soon, beliau berharap pendidikan TVET di negara ini boleh setara dengan negara Jerman memandangkan Revolusi Industri Keempat (IR4.0) semakin pesat di beberapa buah negara lain.-K!ONLINE


PRN Melaka: Parti IMAN lancar ikrar 3 teras utama
Oleh KOSMO!

18 November 2021, 5:07 pm
KUALA LUMPUR – Bagi menghadapi Pilihan Raya Negeri (PRN) Melaka Sabtu ini, Parti Perikatan India Muslim Nasional (IMAN) telah menggariskan tiga teras utama perjuangan parti itu.
Presiden IMAN, Datuk Mohammed Mosin Abdul Razak berkata, teras utama keagamaan itu mengutamakan keperluan masjid dan surau serta bantuan keperluan kelengkapan tokong serta kuil.
Beliau berkata, teras itu juga akan menumpukan kepada laluan utama tanah perkuburan Hindu.
“Teras kedua adalah pendidikan bagi mengatasi masalah keciciran murid dengan menyasarkan kawasan Tebung dan seluruh Machap Jaya.
” Selain itu, IMAN juga akan memastikan peluang melanjutkan pengajian di bidang kemahiran dan Pendidikan Teknikal dan Latihan Vokasional (TVET) selain bantuan persekolahan kepada golongan yang memerlukan,” katanya dalam satu kenyataan di sini, hari ini.
Mengulas lanjut, teras ketiga adalah mewujudkan peluang pekerjaan di Machap Jaya serta mewujudkan eko-pelancongan bagi merancakkan ekonomi setempat.

“IMAN juga berikrar untuk menyediakan pemeriksaan kesihatan percuma bagi golongan yang memerlukan,” katanya.
Pada PRN Melaka ini, IMAN meletakkan Abdul Aziz Osani Kasim sebagai calon yang merupakan anak tempatan Machap Jaya.


KL City terima padah angkara penyokong
Oleh KOSMO!

19 November 2021, 11:27 pm
KUALA LUMPUR – Tindakan kurang cerdik segelintir penyokong yang menyerbu masuk ke padang menyebabkan Kuala Lumpur City terpaksa bermain dalam stadium kosong di Stadium Bola Sepak Kuala Lumpur pada aksi pertama separuh akhir Piala Malaysia bertemu Melaka United, Isnin ini.
Keputusan itu dibuat oleh Malaysian Football League (MFL) selepas Kuala Lumpur City selaku tuan melanggar peraturan MFL berkaitan peraturan Prosedur Operasi Standard (SOP) Penonton Perlawanan TM Piala Malaysia dan Manual Liga Malaysia 2021.
Pasukan tuan rumah didapati bersalah melanggar peraturan SOP Penonton Perlawanan Piala Malaysia dengan dibaca Bahagian 3 (v) SOP di mana penonton atau penyokong telah dikehendaki mengamalkan penjarakan fizikal.
Ketua Pegawai Eksekutif MFL, Stuart Ramalingam mengesahkan bahawa MFL telah meminta pihak Kuala Lumpur City yang bertanggungjawab sebagai pasukan tuan rumah mengemukakan surat tunjuk sebab berhubung insiden pencerobohan penyokong masuk ke kawasan padang.
“Pihak MFL telah menerima surat balas daripada Kuala Lumpur City FC pada hari ini di mana Ahli Lembaga Pengarah MFL bersepakat memutuskan Kuala Lumpur City FC dikenakan hukuman perlawanan tanpa penonton untuk perlawanan separuh akhir pertama TM Piala Malaysia 2021 yang akan berlangsung pada 22 November ini.
“Kuala Lumpur City telah bersetuju serta mengambil keputusan untuk tidak menjual tiket bagi aksi separuh akhir Piala Malaysia 2021,” katanya.

Semalam, sejurus tamat perlawanan menentang Selangor yang berpihak kepada Kuala Lumpur City, puluhan penyokong tuan rumah bertindak merempuh masuk ke kawasan padang bagi meraikan kejayaan pasukan itu.
Pada aksi tersebut, skuad Warga Kota kendalian Bojan Hodak mempamerkan rentak konsisten untuk melakar kemenangan 1-0 ke atas seteru tradisi, Selangor sekali gus meraih keputusan 3-0 secara agregat. -K! ONLINE


Mayat lelaki tanpa identiti di tebing sungai
19 November 2021, 10:29 pm
Oleh NOR AZIAH MAT NOH
KUALA LUMPUR – Mayat lelaki tanpa identiti ditemui dalam keadaan terlentang di tebing sungai berdekatan tanah perkuburan lama di Lebuh Raya Lingkaran Tengah 2 (MRR2) dekat Kepong, di sini hari ini.
Ketua Operasi Balai Bomba dan Penyelamat (BBP) Jinjang, Roosli Abu Hassan berkata, Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur menerima panggilan berkenaan kejadian pada pukul 4.27 petang.
“Seramai enam anggota bersama sebuah jentera dikejarkan ke lokasi termasuk bantuan jentera Fire Rescue Tender (FRT) dari BBP Gombak Selatan membabitkan kekuatan lima anggota.
“Sebaik tiba di lokasi, polis memohon bantuan mengambil mayat di tebing sungai dan petugas mengenakan pakaian perlindungan diri (PPE) dan turun ke tebing sungai dengan ketinggian sembilan meter dari jalan raya,” ujarnya dalam kenyataan hari ini.
Menurutnya, bomba menggunakan alat pengusung untuk menaikkan mayat berkenaan ke atas tebing.

Jelasnya, mayat tersebut dipercayai lelaki berusia 40 an namun identiti belum dapat dikenal pasti.
“Kes diserahkan kepada polis dan operasi ditamatkan sepenuhnya pada pukul 6.02 petang,” katanya. -K! ONLINE


Tragedi percutian Langkawi ragut dua nyawa termasuk seorang tentera
Oleh NUR AMALINA AZMAN

19 November 2021, 11:18 pm
LANGKAWI – Percutian enam individu di pulau peranginan Langkawi bertukar tragedi apabila dua daripada mereka maut dalam kemalangan di Jalan Ayer Hangat, Kampung Kilim di sini hari ini.
Dalam kejadian kira-kira pukul 4 petang itu, dua mangsa yang maut dikenal pasti sebagai Mohd. Firdaus Nor Shaidi, 23, yang merupakan anggota tentera beralamat di Markas Tentera Darat di Jalan Padang Tembak, Kuala Lumpur dan pelajar, Maizatul Hana Mohd. Rosdan, 21, dari Gurun dekat sini.
Ketua Polis Daerah Langkawi, Asisten Komisioner Shariman Ashari berkata, kejadian berlaku apabila kenderaan pelbagai guna (MPV) jenis Toyota Avanza yang dinaiki mereka terbabas lalu merempuh sebatang pokok di bahu jalan.
“Rempuhan kuat itu menyebabkan kesemua mangsa tercampak keluar daripada kenderaan dan kita tidak menolak kemungkinan kenderaan tersebut dipandu dalam keadaan laju.
“Dalam kejadian itu, dua individu meninggal dunia, seorang penumpang dikenali Maizatul Hana meninggal dunia di tempat kejadian manakala pemandu MPV, Mohd. Firdaus pula disahkan meninggal dunia di Unit Kecemasan HSM,” ujarnya dalam kenyataan hari ini.
Menurutnya, empat lagi mangsa dilaporkan cedera, mereka ialah Fatin Nurfatiha Asmadi, 21; Nur Aiman Rifqi Mohd. Badrolnizan, 21; Muhammad Helmi Ahmad Tarmizi, 27 dan Nurul Atikah Mohd. Rashidi, 22.

Tambahnya, kes disiasat di bawah Seksyen 41 (1) Akta Pengangkutan Jalan 1987. -K! ONLINE


Lelaki dakwa miliki kemaluan terbesar muak permintaan orang ramai
Oleh KOSMO!

19 November 2021, 8:30 pm
BANDAR NEW YORK, NEW YORK – Seorang lelaki yang mendakwa memiliki zakar terbesar di dunia mengakui bahwa dia bosan kerana sering diminta menunjukkannya kepada orang ramai, lapor akhbar New York Post semalam.
Jonah Falcon, 55, menyatakan sedemikian semasa hadir ditemu bual dalam rancangan bual bicara ‘This Morning’  di saluran ITV, lapor akhbar The Sun.
‘’Atas sebab tertentu dengan memiliki saiz seperti ini saya dianggap seorang yang jahat, ego, seorang bintang lucah, bodoh atau murahan,’’ katanya.
Kemaluannya memecahkan rekod dunia apabila mencecah saiz 33 sentimeter ketika mengalami ereksi, hampir sebesar saiz trofi Anugerah Akademi.
Malah, pelakon kelahiran Brooklyn itu berkata: “Saya muak dan bosan kerana ada orang mahu saya mengukurnya di hadapan mereka. Saya telah melakukannya 10,000 kali. Sudah cukup!’’ katanya.
Falcon dikenali ramai sejak dia dinamakan sebagai pemilik zakar terbesar di dunia dalam dokumentari 1999, lapor akhbar Huffington Post.

Malangnya, rekod itu tidak rasmi kerana Guinness World Records  tidak mengesahkan pencapaian tersebut. -Agensi


Skuad ‘kuda putih’ JPJ makin mengganas
Oleh MOHD RIDZAUDDIN ROSLAN

19 November 2021, 8:56 pm
PETALING JAYA- Jabatan Pengangkutan Jalan (JPJ) dilihat semakin ‘mengganas’ menerusi Unit Penguatkuasaan Bermotosikal (UPB) apabila berjaya mengesan dan mengeluarkan saman kepada pengguna jalan raya yang gagal mematuhi peraturan yang ditetapkan.
UPB merupakan unit penguatkuasaan JPJ dimana setiap anggotanya dilengkapi alat perakam video mudah alih berteknologi tinggi bagi merakam kesalahan pengguna jalan raya.
Antara kesalahan pengguna jalan raya yang sering dirakamkan UPB ialah seperti kegagalan memakai tali pinggang keselamatan, bermain telefon serta berhenti di petak kuning.
Menurut JPJ, pihaknya akan terus memantapkan skuad UPB dengan penambahan unit Smart Enforcement Device (SMED) dan Enforcement Action Camera (AEC) dalam mempelbagaikan kaedah penguatkuasaan.
“Kami akan terus memantapkan penguatkuasaan khususnya melalui UPB bagi memastikan setiap pengguna jalan raya dapat mematuhi undang-undang ditetapkan.
“Menerusi rondaan UPB baru-baru ini di sekitar Puchong dan Cyberjaya sebanyak 138 kesalahan pengguna telah dikenal pasti antaranya bermain telefon ketika memandu dan berhenti di petak kuning,” katanya kepada Kosmo! tadi.

Jelasnya, daripada jumlah kesalahan itu, sebanyak 85 kes menerima notis panggilan temu siasat daripada JPJ selain 52 saman turut dikeluarkan.
Anggota UPB dilengkapi dengan perakam video berteknologi tinggi yang diletakkan di bahagian topi keledar dan ia akan merakam pelbagai kesalahan pengguna jalan raya termasuk kegagalan memakai topi keledar.
Seterusnya, video yang dirakam itu akan dihantar secara langsung kepada sistem JPJ sebelum urusan saman dibuat kepada pesalah jalan raya. -K! ONLINE


Petugas kesihatan terkandas dibawa keluar dengan helikopter
Oleh AIMUNI TUAN LAH

19 November 2021, 10:14 pm
GUA MUSANG – Seramai 21 orang kakitangan Hospital Orang Asli Gombak, Selangor terkandas selepas jalan balak yang merupakan satu-satunya laluan masuk ke Pos Tohoi di sini rosak akibat hujan lebat malam tadi.
Keadaan itu menyebabkan kesemua petugas terpaksa dibawa keluar menggunakan helikopter Unit Udara Jabatan Bomba dan Penyelamat Malaysia (JBPM).
Pegawai Perhubungan Awam Unit Udara JBPM, Pangkalan Wilayah Tengah Subang, Selangor, Mohd. Farhan Marzuki berkata, petugas kesihatan berkenaan masuk ke perkampungan Orang Asli itu sejak seminggu lalu menggunakan jalan darat untuk menjalankan pemeriksaan kesihatan dan suntikan vaksin.
Petugas sedang menaiki helikopter.
Menurutnya, JBPM menghantar pasukan menyelamat selepas menerima maklumat kejadian itu semalam sebelum mengeluarkan petugas kesihatan berkenaan pagi tadi.
“Kita menerima laporan dari Jabatan Kemajuan Orang Asli mengenai petugas berkenaan yang tidak dapat keluar menggunakan kenderaan kerana jalan balak rosak akibat hujan lebat.
“Operasi dijalankan dengan menggunakan helikopter M1-17 dari Pulau Langkawi, Kedah, pada pukul 9.20 pagi membabitkan lima anggota,” katanya dalam satu kenyataan di sini hari ini.

Menurut beliau, helikopter berkenaan tiba di Pos Tohoi pada pukul 11.10 pagi bagi menyelamatkan 21 petugas kesihatan berkenaan sebelum mereka selamat tiba di Subang, Selangor pada pukul 12.20 tengah hari.
Ujarnya, penerbangan itu diketuai Timbalan Penguasa Bomba 1, Ahmad Fissol Ismail bersama empat lagi anggota. – K! ONLINE


Pengunjung, pengusaha pusat hiburan degil dikompaun RM435,000
Oleh EDDY AQMAL MOHAMED HAMIDI

19 November 2021, 10:38 pm
KUALA LUMPUR – Tindakan degil pengunjung dan pengusaha sebuah premis pusat hiburan yang enggan mematuhi prosedur operasi standard (SOP) akhirnya membawa padah apabila kesemua mereka dikenakan kompaun bernilai RM435,000, semalam.
Kompaun berkenaan dikeluarkan dalam satu serbuan ke atas sebuah premis pusat hiburan di Kuchai Enterprenuers Park di sini oleh sepasukan 23 pegawai dan anggota dari Bahagian Siasatan Jenayah Narkotik, Bahagian Siasatan Jenayah dan Balai Polis Sri Petaling.
Ketua Polis Daerah Brickfields, Asisten Komisioner Amihizam Abdul Shukor berkata, hasil serbuan yang dijalankan mendapati premis tersebut telah melanggar Peraturan 17 Akta Pencegahan dan Pengawalan Penyakit Berjangkit Pelan Pemulihan Negara (PPN) 4 2021.
“Kesemua mereka ini didapati melakukan aktiviti terlarang dalam pub atau kelab semasa tempoh PPN Fasa 4 bagi Kuala Lumpur.
“Kompaun bernilai RM25,000 telah dikeluarkan kepada pemilik premis manakala kompaun RM5,000 setiap seorang pula dikenakan kepada 82 pengunjung yang menjadikan jumlah keseluruhan kompaun bernilai RM435,000,” katanya dalam satu kenyataan hari ini.
Menurut beliau, dalam serbuan tersebut, pihaknya turut melakukan saringan air kencing ke atas 91 pengunjung dan hasilnya mendapati seorang daripada mereka positif di bawah Seksyen 15(1)(a) Akta Dadah Berbahaya 1952.

“Operasi seperti ini akan dijalankan lagi dari semasa ke semasa bagi membendung penularan wabak Covid-19 dalam kalangan warga Kuala Lumpur khususnya dan membantu usaha kerajaan menghentikan penularannya di negara kita,” tegas beliau. – K! ONLINE


Jemaah solat Jumaat rebah sebelum meninggal dunia.
Oleh MOHD. HUSNI MOHD. NOOR

19 November 2021, 8:51 pm
PUTRAJAYA – Solat Jumaat di Masjid Tuanku Mizan Zainal Abidin (MTMZA) tengah hari tadi gempar apabila seorang jemaah rebah ketika rakaat pertama.
Bagaimanapun, mangsa dikenali sebagai Mohd. Zaki Omar, berusia lingkungan 50 an sempat dikejarkan ke Hospital Putrajaya, namun disahkan meninggal dunia ketika menerima rawatan kecemasan.
Sebelum itu, arwah yang juga Penghulu Mukim Binjal, Pengkalan Chepa, Kelantan sempat melakukan kunjungan ke atas Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary di pejabatnya, di sini.
Berita kematian arwah turut dikongsi Marzuk menerusi hantaran di laman Facebook, petang tadi.
Marzuk berkata, arwah sempat makan tengah hari bersamanya ketika lawatan pagi tadi dan tidak menunjukkan sebarang tanda sebaliknya kelihatan ceria.
“Berita sedih yang merentap kegembiraan kami bersama. Arwah masih ceria ketika makan tengah hari bersama tadi dan turut sama solat Jumaat walaupun dalam pemusafiran.

“Jenazah kini sedang diurus di Hospital Putrajaya dan menunggu rekod perubatan dari Hospital Raja Perempuan Zainab II.
“Saya difahamkan arwah pernah menjalani rawatan sakit jantung sebelum ini,” katanya.
Jelas beliau, pihaknya difahamkan, van jenazah Jabatan Agama Islam Wilayah Persekutuan (Jawi) telah bersedia untuk membawa pulang jenazah ke Pengkalan Chepa sementara menunggu keputusan saringan.
Berita kematian arwah turut dikongsi Pengerusi Jawatankuasa Kerajaan Tempatan, Perumahan dan Kesihatan negeri, Dr Izani Husin menerusi hantaran di laman Facebook, petang tadi.
Izani berkata, arwah seorang yang ringan tulang, tidak banyak cakap dan berdedikasi menjalankan tugas.
“Semoga Allah menempatkan dalam kalangan orang beriman,” katanya. -K! ONLINE


Warga emas dikhuatiri lemas di Sungai Bernam
Oleh ASLIZA MUSA

19 November 2021, 10:53 pm
BAGAN DATUK – Seorang lelaki warga emas berusia 68 tahun dikhuatiri lemas selepas dilaporkan hilang di Sungai Bernam, Hutan Melintang dekat sini hari ini.
Ketua Polis Daerah Hilir Perak, Asisten Komisioner Ahmad Adnan Basri berkata, isteri mangsa membuat laporan polis pukul 2.25 petang memaklumkan penemuan barang peribadi milik suaminya di perhentian bas.
“Wanita berusia 64 tahun itu memberitahu yang dia menerima panggilan telefon daripada anak lelakinya pada pukul 11.30 pagi memintanya mencari mangsa di lokasi berkenaan.
“Anaknya itu memaklumkan bahawa mangsa ada menghubunginya dan memberitahu sangat rindu anak-anak dan tidak mahu hidup lagi,” katanya di sini hari ini.
Menurut beliau, wanita itu segera mencari suaminya namun hanya menjumpai baju, selipar, basikal dan kad pengenalan lelaki itu di perhentian bas berhampiran Sungai Bernam.
“Lelaki itu dikatakan tidak menunjukkan sebarang tanda kemurungan atau berkelakuan aneh sebelum kejadian.

“Seorang saksi yang menangkap udang di sungai tersebut juga ada ternampak mangsa berjalan ke dalam sungai yang surut pada pukul 10 pagi.
“Dia cuba menegur mangsa namun tidak diendahkan sebelum pulang ke rumah,” katanya.
Tambah Ahmad Adnan, operasi mencari dan menyelamat (SAR) segera dijalankan pada pukul 3 petang  melibatkan 20 petugas terdiri daripada polis, bomba dan Angkatan Pertahanan Awam (APM). -K! ONLINE


Lima penyokong KL City ‘terjah’ padang ditahan polis
Oleh EDDY AQMAL MOHAMED HAMIDI

19 November 2021, 8:08 pm
KUALA LUMPUR – Keterujaan sekumpulan individu meraikan kemenangan pasukan KL City FC ke atas Selangor semalam sehingga sanggup memanjat pagar dan masuk ke dalam kawasan padang bola akhirnya membawa padah apabila lima daripada mereka ditahan polis.
Ketua Polis Daerah Cheras, Asisten Komisioner Muhammad Idzam Jaafar berkata, kejadian berlaku kira-kira pukul 11.10 malam sewaktu perlawanan suku akhir Piala Malaysia di Stadium Bola Sepak Kuala Lumpur di sini.
“Perlawanan dengan keputusan 1-0 dimenangi oleh KL City FC seterusnya melayakkan pasukan itu ke pusingan separuh akhir Piala Malaysia. Susulan kemenangan itu, sekumpulan penyokong di kawasan penonton KL City FC telah bertindak memanjat pagar.
“Mereka telah memanjat pagar setinggi tiga meter lalu melompat masuk ke dalam kawasan padang bola sepak dan menyerbu ke arah pemain KL City FC,” katanya menerusi satu kenyataan di sini hari ini.
Menurut beliau, anggota polis yang bertugas di lokasi telah berjaya menghalang serta menyuraikan para penyokong tersebut dan telah menahan lima penyokong yang berada di kawasan padang bola sepak untuk tindakan selanjutnya.
“Hasil siasatan awal mendapati kejadian berpunca daripada keterujaan penyokong susulan kemenangan pasukan mereka melayakkan diri ke pusingan separuh akhir setelah 30 tahun.

“Ujian air kencing mendapati kesemua mereka adalah negatif dadah dan kelima-lima mereka dibebaskan setelah dibuat pemeriksaan dan diambil keterangan,” ujarnya.
Tambah Muhammad Idzam, pihak polis menyerahkan kes tersebut kepada pihak stadium, Liga Bola Sepak Malaysia (MFL) dan Majlis Keselamatan Negara (MKN) untuk tindakan selanjutnya. – K! ONLINE


Pelajar dakwa jadi botak selepas ambil vaksin Sinovac
Oleh KOSMO!

19 November 2021, 8:00 pm
BANGKOK – Seorang pelajar lelaki di  Phuket mendakwa bahawa rambutnya gugur, seterusnya menjadi botak  selepas dia menerima dua dos lengkap vaksin Covid-19 Sinovac, lapor laman berita The Thaiger kelmarin.
Malah, dia juga mendakwa bahawa doktor telah mengesahkan keadaan itu.
Lelaki yang tidak didedahkan namanya itu berkata, dia melakukan perjalanan dari Tambon Phru Nai di wilayah Koh Yao untuk mendapatkan suntikan vaksin tersebut.
Pada mulanya, dia tidak mengalami sebarang gejala selepas suntikan vaksinnya, namun tiga hari selepas menerima dos kedua,  lelaki itu berkata bahawa rambutnya mula gugur dalam jumlah yang agak banyak.
“Kira-kira tiga hari selepas dos kedua, rambut di kepala saya mula gugur dalam gumpalan.
“Sebaik sahaja saya bangun daripada tidur, bantal saya dipenuhi dengan rambut,” katanya yang mengakui terkejut dengan keadaan itu.

Dia kemudian pergi ke sebuah klinik swasta bagi mendapatkan rawatan dan dimaklumkan oleh doktor bahawa vaksin Covid-19 yang diambilnya telah bertindak balas dengan sel darah putih, menyebabkan rambutnya gugur. – Agensi


Kanak-kanak jagaan ‘dikurung’ dalam mesin pengering
Oleh KOSMO!

19 November 2021, 7:07 pm
BANDAR GARDEN, MICHIGAN – Lesen operasi sebuah pusat jagaan kanak-kanak di Michigan, Amerika Syarikat ditarik balik selepas seorang kanak-kanak dalam jagaannya mengurung seorang lagi penghuni lain di dalam mesin pengering dan menghidupkan suisnya, lapor akhbar New York Post kelmarin.
Menurut Jabatan Pelesenan dan Hal Ehwal Kawal Selia Michigan, pengusaha premis itu, Kathleen Mayhue-Radeback membawa suspek ke sebuah hospital pada 4 Ogos lalu selepas dia mengakui ‘tertekan’ kerana memasukkan seorang kanak-kanak lain ke dalam mesin pengering.
Kanak-kanak yang menjadi mangsa itu dilaporkan memaklumkan kepada ibunya bahawa mesin tersebut adalah panas dan gelap selain menyebabkan bahagian belakang badannya berasa sakit.
Dia turut memaklumkan bahawa Mayhue-Radeback berjaya membawanya keluar dari mesin tersebut sebelum mengalami cedera parah.
Wanita itu bagaimanapun tidak memaklumkan mengenai kejadian tersebut kepada ibu mangsa selain menafikan insiden itu berlaku di premis jagaannya.
Siasatan mendapati bahawa Mayhue-Radeback gagal memberikan penjagaan dan pengawasan yang sewajarnya serta gagal memberikan maklumat yang betul kepada pegawai negeri.
Perintah penggantungan itu turut melarang Mayhue-Radeback daripada mengendalikan rumah jagaan kanak-kanak di Bandar Garden atau mana-mana lokasi mulai 3 November lalu.
– AGENSI


Jasmin Hamid tiba-tiba bernikah, kembali bergelar isteri
19 November 2021, 7:19 pm
PETALING JAYA – Tanpa desas-desas mahupun khabar angin, dramatis senior, Jasmin Hamid rupa-rupanya selamat mengakhiri zaman solonya apabila melangsungkan pernikahan hari ini.
Berita gembira tersebut dikongsikan Jasmin atau nama sebenarnya Jasmiah Abdul Hamid yang memuat naik sekeping gambarnya sedondon mengenakan baju pengantin berwarna putih bersama suami yang tidak didedahkan identitinya.
Kata pelakon berusia 46 tahun itu, meskipun pada asalnya menjalin hubungan cinta dengan orang lain, namun sebagai seorang hamba Tuhan yang beriman, wajib untuk dia mempercayai jodoh, maut dan rezeki adalah rahsia Allah apabila dipertemukan jodoh dengan suaminya itu.
“Salam Jumaat. Syukur Alhamdulillah. Bercinta dengan orang lain. Nikah dengan orang lain. Sebagai hamba-Nya yang beriman, wajib percaya bahawa jodoh, maut dan rezeki adalah rahsia Allah,” tulisnya.
Biarpun tidak memperincikan maklumat lanjut tentang pernikahan serta butiran peribadi si suami, namun pelakon drama Cukup Derita Itu berharap perkahwinan yang dibina akan membuatkan mereka lebih mendekatkan diri kepada Tuhan.
“Ini juga adalah berkat doa ibu bapa, sanak saudara, sahabat handai yang menyokong dan sentiasa doakan yang baik-baik buat saya.

“Saya hanya buat yang afdal (akad nikah). Janganlah ada yang berkecil hati. Tiada majlis pun. Hanya ahli keluarga (yang hadir),” tuturnya.
Perkongsian Jasmin mendapat respons daripada kalangan rakan artis dan peminat yang menghujaninya dengan ucapan tahniah dan selamat pengantin baharu serta mendoakan dia bersama suami bahagia sehingga ke syurga.
Untuk rekod, Jasmin mempunyai seorang anak lelaki berusia 20 tahun bernama Ian Haziq yang merupakan hasil perkahwinan terdahulunya bersama bekas suami.
Pelakon itu juga mempunyai dua orang anak angkat iaitu Lukhman Hakim dan Rohana yang dijaga sejak kecil. – K! ONLINE


Anggota polis pukul wanita dalam lif dipindah tugas
Oleh SITI AZIELAH WAHI

19 November 2021, 7:06 pm
SEPANG –  Anggota polis yang tular kerana memukul seorang wanita dalam sebuah lif di Jalan 2 Chan Sow Lin, Kuala Lumpur pada Selasa lalu, sudah dipindahkan tugas ke bahagian pentadbiran sementara siasatan lanjut dijalankan.
Ketua Polis Selangor, Datuk Arjunaidi Mohamed berkata, anggota berusia 35 tahun itu adalah detektif berpangkat koperal yang bertugas di Ibu Pejabat Polis Kontinjen (IPK) Selangor.
“Susulan kes ini, kami mengambil tindakan serta merta dengan memindahkan anggota berkenaan daripada tugas sebagai detektif kepada tugas pentadbiran sementara siasatan lanjut dijalankan oleh polis Kuala Lumpur”, ujarnya ketika sidang akhbar di Ibu Pejabat Polis Daerah (IPD) Sepang, di sini hari ini.
Beliau menjelaskan, individu berkenaan bukan pegawai kanan polis seperti dilaporkan media sebelum ini.
“Saya mahu perbetulkan fakta yang mendakwa individu berkenaan adalah pegawai kanan polis, tetapi sebenarnya dia adalah detektif yang berpangkat koperal dan bertugas di IPK Selangor,” katanya.
Tambah beliau, selain dari segi perlakuan jenayah, siasatan dari segi tatatertib turut dijalankan terhadap anggota berkenaan.

Terdahulu, tular satu rakaman televisyen litar tertutup (CCTV) berdurasi 2 minit 19 saat memaparkan seorang lelaki membawa masuk seorang wanita ke dalam lif lalu memukul pada bahagian kepala hingga cedera.
Ketua Polis Daerah Cheras, Asisten Komisioner Muhammad Idzam Jaafar berkata, hasil siasatan awal mendapati kejadian pada Selasa lalu itu berpunca daripada perselisihan faham di antara mangsa dan suspek yang mana suspek telah membayar wang sebanyak RM2,500 kepada mangsa untuk mencari calon isteri di laman web Matrimony.
“Bagaimanapun tiada calon jodoh ditemui dalam tempoh masa enam bulan menyebabkan suspek naik angin lalu bertindak menyerang mangsa yang berusia 34 tahun itu,” ujarnya. -K! ONLINE


Pelamin roboh ketika bersanding, netizen dakwa bekas kekasih belum merelakan
Oleh KOSMO!

19 November 2021, 7:30 pm
JAKARTA – Sebuah klip video yang menunjukkan insiden sebuah pelamin runtuh dalam satu majlis persandingan menjadi tular di media sosial Indonesia, lapor laman berita Suara.com.
Rakaman video yang dikongsikan menerusi akaun TikTok milik @sit******* itu menunjukkan sebuah pelamin tiba-tiba runtuh, menyebabkan tetamu yang hadir berlari untuk menyelamatkan diri.
Cuaca pada ketika itu juga kelihatan mendung dengan langit mulai gelap serta angin mula bertiup kencang.
Netizen yang menonton klip video tersebut kemudian bergurau dan membuat tekaan bahawa ia mungkin berlaku kerana bekas kekasih pasangan pengantin itu yang belum benar-benar ikhlas atas perkahwinan mereka.
“Saya rasa ini kerana bekas kekasihnya belum ikhlas (merelakan perkahwinan tersebut),” komen seorang netizen.
“Bekas kekasihnya sudah mulai ‘beraksi’,” komen seorang netizen lain. – AGENSI


Terus kelangsungan hidup dengan KDV
Oleh KOSMO!

19 November 2021, 7:15 pm
PETALING JAYA – Perniagaan kek atau manisan berasaskan durian yang dikomersialkan beberapa tahun kebelakangan ini pantas mencuri perhatian dan tular.
Malah ia juga menjadi alternatif di era pandemik Covid-19 ini bagi mereka untuk kelangsungan hidup dengan berniaga selepas diuji dengan dibuang kerja dan hilang punca pendapatan.
Pasangan suami isteri berusia 33 tahun, Mohammad Nasruddin Shah Room dan Nor Fazliah Mohammed yang mengusahakan perniagaan Kek Durian Viral (KDV) tidak terkecuali berdepan turun naik dalam kehidupan.
Jualan yang bermula dari rumah secara homemade sejak Ogos 2019 secara suka-suka dan mengikut permintaan itu hingga mampu memikat selera ramai orang dengan tagline ‘sebiji tak cukup’.
Perkara tersebut akhirnya menjadi serius dan punca pendapatan utama pasangan berkenaan hingga mampu memiliki dua bangunan operasi selain pejabat sendiri di Setia Alam, Selangor.
“Saya, suami dan anak memang hantu durian. Semua bermula sekitar tahun 2019, suami ada membeli longgokan buah durian. Kemudian baki buah yang ada terfikir nak buat kek berperisa durian. Jadi saya cuba buat resipi ilham ikut tekak sendiri dan suami.

“Daripada untuk makan sendiri, terfikir nak menjualnya. Tak sangka ramai pula yang suka. Bermula dengan mengambil tempahan empat biji sehari, kemudian tempahan itu berulang berlipat ganda sampai ditempah 100 biji kek sehari.
“Masa itu operasi kerja dibuat di rumah kami di Bukit Kapar, Klang dan hanya dibantu seorang jiran di belakang rumah. Saya beri tumpuan utama perniagaan ini dan suami membantu ketika ada masa terluang. Suami pula ketika itu masih bekerja sebagai juruteknik di sebuah kilang,” katanya.
Ditanya apa yang membezakan kek duriannya dengan yang lain di pasaran, Nor Fazliah tidak menyangka resipi ilham sendiri mampu menambat hati selera ramai sekali gus tular di media sosial.
“Nak ikutkan ramai yang mengusahakan perniagaan kek durian. Tapi KDV menggunakan isi durian sebenar. Memang rasa asli dan tak ada unsur penipuan dalam kandungan bahan digunakan. Teksturnya juga lemak dan lembut.
“Resipi saya biasa biasa saja. Allah yang bagi nikmat sedap itu dengan izin-Nya. Durian jenis D24 dari Pahang kami gunakan kerana meyakini rasanya,” katanya. – K! ONLINE


Remaja 17 tahun dapat taraf warganegara
Oleh NORLIZAH ABAS

19 November 2021, 7:37 pm
PUTRAJAYA – Seorang remaja lelaki berusia 17 tahun yang ditinggalkan oleh ibu kandungnya selepas dilahirkan di sebuah hospital, layak memperoleh taraf warganegara Malaysia setelah rayuannya dan keluarga angkat dibenarkan oleh Mahkamah Persekutuan hari ini.
Keputusan sebulat suara itu dicapai oleh panel lima hakim diketuai oleh Tun Tengku Maimun Tuan Mat yang mengetepikan keputusan Mahkamah Tinggi Pulau Pinang dan Mahkamah Rayuan yang tidak memihak kepada mereka.
Beliau bersidang bersama Hakim-Hakim Mahkamah Persekutuan, Datuk P. Nallini, Datuk Mary Lim Thiam Suan, Datuk Harmindar Singh Dhaliwal dan Datuk Rhodzariah Bujang.
Mahkamah mengisytiharkan remaja itu rakyat negara ini dan memerintahkan Pendaftar Besar Kelahiran dan Kematian Malaysia mengeluarkan sijil kelahiran baharu dan mendaftarkannya sebagai warganegara.
Remaja berkenaan ditinggalkan oleh ibu kandungnya ketika masih bayi di Hospital Universiti Kebangsaan Malaysia (HUKM) pada Januari 2004 sebelum dipelihara oleh keluarga angkatnya.
Mereka menamakannya `CYM’ dan menyalurkan maklumat kepada Jabatan Pendaftaran Negara (JPN) bagi membolehkan sijil kelahiran dikeluarkan.

Hakim Tengku Maimun dalam keputusannya berpuas hati, kerajaan dan Kementerian Dalam Negeri (KDN) tiada hak menolak permohonan mana-mana anak untuk mendapatkan kewarganegaraan jika mereka memenuhi syarat yang ditetapkan oleh undang-undang.
Tengku Maimun berkata, fakta bahawa remaja itu ditinggalkan selepas dilahirkan di HUKM tidak dipertikaikan dan diakui oleh Mahkamah Tinggi seperti yang terkandung dalam sijil kelahiran ketiganya.
Panel itu juga berpendapat, tiada keterangan yang menunjukkan keluarga angkat remaja itu berbohong mengenai peristiwa anak itu ditinggalkan dan menyembunyikan fakta tersebut. -K! ONLINE


Pemberian tanah kepada Najib dinilai semula
Oleh AMREE AHMAD

19 November 2021, 7:49 pm
PUTRAJAYA – Kerajaan menubuhkan satu Jawatankuasa Khas bagi menilai semula segala ganjaran persaraan yang sesuai diterima bekas Perdana Menteri, Datuk Seri Najib Tun Razak.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, ia meliputi penyelarasan Akta Ahli Parlimen (Persaraan) 1980.
“Jawatankuasa ini akan kaji balik garis panduan kelayakan termasuk kadar, syarat dan had maksimum pemerolehan tanah atau kediaman,” katanya.
Semalam, bekas Perdana Menteri, Tun Dr. Mahathir Mohamad di Parlimen mempertikaikan pemilikan tanah diberi kepada Najib yang didakwa kononnya tidak layak kerana mempunyai rekod jenayah.
Namun Najib dalam sidang akhbar khas hari ini di Melaka mengumumkan telah menolak segala pemberian khas itu malah menyeru hak keistimewaan tersebut dikaji semula.
Mengulas lanjut, Wan Junaidi berkata, jawatankuasa itu turut akan menilai kembali jadual ganjaran tersebut untuk pelaksanaan ke atas bekas penyandang yang akan datang.

“Saya juga ingin menjelaskan bahawa permohonan Najib sebelum ini selaras dengan akta tersebut dan kerajaan terdahulu telah menyenaraikan tiga bidang tanah untuk dipilih,” katanya.
Secara dasar ujar beliau, Kabinet telah memperakui permohonan Najib adalah jelas mengikut lunas perundangan yang ditetapkan sebagai kelayakan untuk bekas perdana menteri. – K! ONLINE


GKP Fasa 2 dibayar Selasa depan
Oleh LUQMAN RIDHWAN MOHAMED NOR

19 November 2021, 7:21 pm
PUTRAJAYA – Pembayaran Geran Khas Prihatin (GKP) 4.0 Fasa 2 di bawah Pakej Perlindungan Rakyat Dan Pemulihan Ekonomi (PEMULIH) berjumlah RM500 akan dibuat mulai Selasa depan.
Perdana Menteri, Datuk Seri Ismail Sabri Yaakob berkata, pembayaran tersebut bakal memanfaatkan lebih sejuta peniaga kecil dan sederhana (PKS) mikro yang layak.
“Bayaran ini adalah lanjutan daripada bayaran Fasa 1 sebanyak RM500 yang telah dibuat pada September 2021.
“Secara keseluruhan, setiap peniaga terbabit akan menerima bayaran berjumlah RM1,000 di bawah GKP 4.0 bagi meringankan beban kewangan mereka akibat pandemik Covid-19,” katanya dalam satu kenyataan di sini hari ini.
Pada masa sama, beliau berkata, inisiatif itu akan melibatkan penerima sedia ada GKP 1.0, GKP 2.0, GKP 3.0 dan penerima baharu GKP 4.0 dengan implikasi kewangan sebanyak RM500 juta.
Katanya, pembayaran akan dikreditkan terus ke akaun bank yang didaftarkan dalam sistem GKP dan semakan status kelulusan GKP 4.0 boleh dibuat mulai 22 November depan melalui Portal GKP iaitu https://gkp.hasil.gov.my.

“Secara keseluruhan, jumlah peruntukan yang telah dan akan disalurkan kepada lebih sejuta PKS mikro di bawah GKP sejak Covid-19 melanda negara adalah sebanyak RM6.08 bilion.
“Kerajaan berharap agar bantuan tunai berterusan kepada PKS mikro yang layak ini dapat membantu aliran tunai di samping menggerakkan dan memulihkan kembali perniagaan mereka yang merupakan sektor yang paling terjejas sepanjang pandemik Covid-19,” katanya. – K! ONLINE


Ditampar berkali-kali penunggang basikal hidup semula
Oleh KOSMO!

19 November 2021, 7:55 pm
PETALING JAYA – Seorang lelaki mendapat ‘peluang kedua’ untuk meneruskan kehidupan selepas ditampar berkali-kali akibat terkena serangan jantung semasa menunggang basikal dipercayai berlaku di Indonesia.
Menerusi perkongsian oleh @NoreenHadzim di laman Twitter, kelihatan seorang lelaki ditampar pada bahagian muka oleh rakan-rakannya untuk menyedarkan semula individu tersebut.
Berdasarkan sebuah video berdurasi satu minit 25 saat yang dikongsikan @NoreenHadzim di Twitter, individu tersebut kemudiannya dibaringkan rakan-rakannya selepas tiada reaksi yang ditunjukkan oleh lelaki berkenaan.
Sejurus selepas dibaringkan, mereka terus melakukan tekanan dada dan proses bantuan pernafasan (CPR) kepada individu tersebut selepas beberapa saat lelaki itu menunjukkan sedikit reaksi.
Susulan perkongsian itu, rata-rata pengguna media sosial menasihati orang ramai yang menjadikan aktiviti berbasikal sebagai hobi harus mempelajari ilmu-ilmu asas berbasikal agar tidak terjadi seperti kejadian itu.
“Kalau nak berbasikal kena ada ilmu juga, sekurang-kurangnya tahu yang asas pun dah okay, tengok keadaan video pun dekat jalan ‘offroad’ kalau tiada ilmu lebih baik pusing taman sahaja,” ujar @farhanf18463302.

“Kena tahu ilmu CPR menyelamatkan nyawa, tak perlu hembus nafas pun, pastikan lidah tak tergulung dan sentiasa menekan dada mangsa, kalau ada orang lain berdekatan tukar-tukar tekanan dada,” kata @Biggie3Daddy pula.
“Siapa yang gemar bermain basikal macam ini perlu tahu ilmu asas berbasikal dan kalau boleh tolong belajar juga ilmu CPR ini sebab main basikal menyebabkan jantung sentiasa ‘pump’ laju,” komen @Akhmalazaman. – K! ONLINE.


Kebosanan kena kuarantin, Cik B positif Covid-19
Oleh SAIRUL ZAMRI MISRANI

19 November 2021, 6:58 pm
PETALING JAYA – Penyanyi meningkat naik, Cik B disahkan positif Covid-19 dan kini sedang menjalani kuarantin kendiri di kediamannya.
Cik B atau nama sebenarnya Edlynn Zamileen Mohd. Amin berkata, tiada apa yang perlu dibimbangkan kerana keadaannya kini baik-baik sahaja namun mengakui mengalami simptom hilang deria bau.
“Jangan risau, tiada apa yang serius. Cuma, saya tak boleh bau makanan tapi rasa masih boleh sebab saya baharu kena.
“Sekarang ini, saya tengah kuarantin dalam bilik saya. Saya cuma mahu kamu tolong doakan saya, terima kasih,” katanya menerusi video yang dimuat naik dalam Instagramnya sebentar tadi.
Dalam pada itu, anak kepada usahawan kosmetik sensasi, Datuk Seri Vida itu turut menasihatkan orang ramai agar terus menjaga keselamatan masing-masing ketika ini.
“Kita duduk dalam bilik saja, Cik B tak keluar mana-mana, jadi bosanlah, ‘pishang-pishang’. Stay safe (kekal selamat) semua,” katanya lagi.

Terdahulu, pelantun lagu Tolonglah itu pada hantaran sama turut memberitahu ibunya juga terpaksa melakukan ujian calitan memandangkan kontak rapat dengannya.
Menerusi hantaran dalam Instagram, Vida memaklumkan keputusannya negatif selepas menjalani ujian calitan tersebut.
“Pertama kali buat ujian Covid menggelupur. Siapa macam saya? Alhamdulillah mujur antibodi saya kuat, keputusan negatif,” tulisnya ringkas. – K! ONLINE


Aaron-Wooi Yik mara ke separuh akhir Indonesia Masters
Oleh MUHAMMAD HELMEE RAMLI

19 November 2021, 7:03 pm
BALI, Indonesia – Beregu lelaki No.1 negara, Aaron Chia-Soh Wooi Yik meneruskan kemaraan ke separuh akhir pada kejohanan badminton Indonesia Masters selepas menewaskan wakil Taiwan, Lee Yang-Wang Chi Lin pada suku akhir sebentar tadi.
Pada perlawanan tersebut, beregu yang berada di ranking ketujuh dunia itu melakar kemenangan pertama dalam empat pertemuan ke atas pemenang pingat emas Sukan Olimpik Tokyo 2020 itu menerusi keputusan straight set 21-13, 21-15.
Kemenangan tersebut nyata memberi suntikan semangat buat Aaron-Wooi Yik menjelang aksi separuh akhir menentang beregu Jepun, Takuro Hoki-Yugo Kobayashi yang menewaskan gandingan Denmark, Kim Astrup-Anders Skaarup Rasmussen.
“Kami tahu mereka (Lee Yang-Chi Lin) adalah pemenang pingat emas Sukan Olimpik dan tidak pernah menewaskan mereka sebelum ini. Kemenangan ini pastinya menjadi pembakar semangat untuk kami teruskan kemaraan.
“Apa yang paling penting hari ini adalah kami tidak terlalu fikirkan kemenangan kerana kami tewas pada Terbuka Perancis dahulu disebabkan perkara ini. Hari ini kami benar-benar bagi sepenuhnya terhadap permainan,” kata Aaron sejurus tamat perlawanan.
Tambah pemain kelahiran Melaka itu lagi, corak permainan yang ditampilkan pada hari ini nyata meletakkan beregu Taiwan tersebut dalam keadaan tertekan, sekali gus memberi peluang kepada mereka untuk mengutip mata.

“Saya percaya permainan kami hari ini membuatkan mereka bermain dalam tekanan. Kami gunakan pengalaman sebelum ini dengan sebaiknya dan saya gembira ia sangat membantu kami di sini,” ujarnya.
Turut memastikan tempat ke pentas separuh akhir esok adalah beregu lelaki profesional negara, Teo Ee Yi-Ong Yew Sin yang menewaskan rakan senegara, Nur Izzuddin Rumsani-Goh Sze Fei 21-13, 18-21, 21-18. – K! ONLINE


52 anggota ATM mula diami Rumah Keluarga Malaysia
Oleh MUHD AFIQ AL-HAFIZ MAT YUSOF

19 November 2021, 6:23 pm
BUKIT JALIL – Seramai 52 anggota Angkatan Tentera Malaysia (ATM) dan keluarga mula menjalani pemindahan secara berperingkat ke Rumah Keluarga Malaysia Angkatan Tentera (RKMAT) di Taman Lembaga Tabung Angkatan Tentera (LTAT) Bukit Jalil di sini semalam.
Program RKMAT itu telah dirasmikan pada 3 November lalu oleh Perdana Menteri, Datuk Seri Ismail Sabri Yaakob yang membabitkan perpindahan anggota secara berperingkat bermula semalam sehingga 10 Disember depan.
Staff Sarjan Noor Azzila Hashim (tengah) hadir untuk melihat unit kediamannya di Rumah Keluarga Malaysia Angkatan Tentera (RKMAT) di Taman Lembaga Tabung Angkatan Tentera (LTAT) Bukit Jalil.
52 anggota ATM mula diami Rumah Keluarga Malaysia
Hari pertama rancangan perpindahan telah menyaksikan seramai 52 penghuni telah berjaya dipindah masuk ke Blok 2 RKMAT-TD.
Sebanyak 2,000 unit adalah inisiatif perumahan dirancang Kementerian Pertahanan dengan kerjasama LTAT yang merangkumi empat blok pangsapuri 38 tingkat dengan keluasan binaan 850 kaki persegi.
Unit kediaman ini turut dilengkapi pelbagai kemudahan seperti perabot, perkakas elektrik, dewan serba guna, gimnasium, surau dan beberapa unit kedai.

Terdahulu, Perdana Menteri, Datuk Seri Ismail Sabri Yaakob berkata, RKMAT merupakan antara agenda utama di bawah Rancangan Malaysia Ke-12 (RMK12) dan Bajet 2022 yang berkait rapat dengan aspirasi Keluarga Malaysia.
“Melalui aspirasi ini, kesejahteraan hidup anggota ATM menjadi keutamaan kerana jasa dan pengorbanan mereka kepada tanah air begitu besar,” jelasnya.
Sementara Menteri Pertahanan, Datuk Seri Hishammuddin Tun Hussein berkata, Kementerian Pertahanan melalui Blueprint Perumahan 2.0 sedang melaksanakan perancangan untuk membina 28,033 unit RKMAT di seluruh negara dari tahun 2021 sehingga tahun 2030.
“Jumlah ini termasuk 8,852 unit RKMAT seperti diumumkan Perdana Menteri di bawah RMK12 untuk warga ATM. Daripada jumlah tersebut, sebanyak 1,509 unit dalam proses pembinaan sementara 7,343 unit lagi dalam proses perolehan.
“2,000 unit RKMAT yang sedia didiami di Bukit Jalil ini dijangka dapat memenuhi kira-kira 85 peratus keperluan perumahan anggota ATM di sekitar Lembah Klang,” ujarnya.
Sebahagian anggota ATM teruja melihat kemudahan yang terdapat di unit kediaman Rumah Keluarga Malaysia Angkatan Tentera (RKMAT) di Taman Lembaga Tabung Angkatan Tentera (LTAT) Bukit Jalil.
Seorang penghuni RKMAT, Koperal Ahmad Husari Mohd. Salleh berkata, dia amat berterima kasih kepada Perdana Menteri dan Menteri Pertahanan kerana menjaga kebajikan anggota ATM.
“Sebelum ini saya menyewa di sebuah rumah di sekitar Bandar Tun Razak dengan kos sewa sebanyak RM1,200 sebulan. Sebaik sahaja saya dimaklumkan menjadi salah seorang penghuni RKMAT, saya amat bersyukur kerana dapat mengurangkan kos kehidupan.
“Rumah ini dilengkapi dengan pelbagai kemudahan seperti perabot dan perkakas elektrik. Saya juga ingin mengucapkan jutaan terima kasih kepada Perdana Menteri, Datuk Seri Ismail Sabri Yaakob dan Menteri Pertahanan, Datuk Seri Hishammuddin Tun Hussein kerana menitikberatkan kebajikan anggota ATM.
Sementara itu, Staf Sarjan Noor Azzila Hashim berkata, segala keperluan asas di RKMAT, Bukit Jalil ini telah disediakan dan keadaan rumah yang mempunyai tiga bilik tidur dan dua tandas itu juga amat selesa untuk didiami.
“Saya sebelum ini tinggal di rumah sewa di sekitar Jalan Klang Lama dengan kos sewa yang agak tinggi namun selepas diberitahu menjadi penghuni RKMAT, saya sangat gembira dan bersyukur.
“Saya bersyukur dan berterima kasih kepada ATM, Perdana Menteri dan Menteri Pertahanan kerana menyediakan kediaman yang selesa untuk didiami. Ia juga dilengkapi dengan pelbagai kemudahan,” jelasnya. – K! ONLINE


Danial Syahmi naik podium di Mandalika
Oleh MUHAMMAD RIDUAN MOHD HANAFIAH

19 November 2021, 6:50 pm
LOMBOK, Indonesia – Semangat juang pelumba muda negara, Danial Syahmi Ahmad Shahril wajar dipuji selepas memberi tentangan cukup hebat untuk menaiki podium kedua pada perlumbaan pusingan ketiga Asia Talent Cup (ATC) di Litar Antarabangsa Mandalika sebentar tadi.
Pada perlumbaan tersebut, Danial Syahmi yang memulakan saingan di petak pertama tampil cemerlang, namun ketinggalan di pertengahan saingan selepas melakukan sedikit kesilapan.
Bagaimanapun, Danial tidak berputus asa apabila kembali mengejar dan memecut laju dengan memintas seorang demi seorang pelumba sebelum kembali berada di belakang pelumba Jepun, Taiyo Furusato.
Danial terus memberi saingan sengit dan hampir untuk mengesahkan kemenangan, namun Furusato berjaya menyelit masuk dengan memintas semula sebelum muncul juara pada perlumbaan tersebut. Danial terpaksa akur dan berpuas hati menamatkan saingan tempat kedua.
Seorang lagi pelumba negara, Sharul Ezwan Sharil menamatkan saingan di tempat ketujuh, manakala Hakim Danish Ramli yang tampil cemerlang memburu podium tempat ketiga terjatuh pada pusingan terakhir.
Akibat insiden tersebut, Hakim Danish dikatakan mengalami kecederaan sekali gus tidak dapat menyertai perlumbaan seterusnya.

Hasil keputusan tersebut, impian Danial untuk memburu gelaran kejuaraan keseluruhan tampak sukar apabila kini ketinggalan 46 mata di belakang Furusato ketika perlumbaan berbaki tiga pusingan.
Perlumbaan kedua dan tiga akan berlangsung petang esok, manakala perlumbaan terakhir pada Ahad. – K! Online


UiTM, UMT tingkat kerjasama penyelidikan sejarah Kesultanan Melayu
Oleh NORHAYATI YAHAYA

19 November 2021, 6:40 pm
SHAH ALAM – Universiti Teknologi Mara (UiTM) menerusi Kursi Institusi Raja-Raja Melayu memeterai Memorandum Persefahaman (MoU) dengan Universiti Malaysia Terengganu (UMT) dalam usaha mempertingkatkan kerjasama dalam bidang teknologi dan penyelidikan berkaitan sejarah Kesultanan Melayu dan agama Islam.
MoU selama tiga tahun itu merupakan inisiatif kesinambungan antara Kursi Institusi Raja-Raja Melayu, UiTM dengan Pusat Islam Sultan Mahmud, UMT.
Penyandang Kursi Institusi Raja-Raja Melayu, Prof. Datuk Shamrahayu Ab. Aziz berkata, UiTM merupakan satu-satunya universiti yang mempunyai Kursi Institusi Raja-Raja Melayu dan ini adalah salah satu inisiatif bagi universiti menyampaikan hasrat bahawa Institusi Raja-Raja Melayu wajib dijaga dan disuburkan.
“Kita tahu dalam keadaan semasa, ketidakstabilan politik itu telah memberikan kepercayaan lebih tinggi masyarakat Malaysia kepada institusi beraja sebagai mekanisma untuk menyeimbang dari segi kestabilan politik, perpaduan dan hubungan etnik.
“Jadi saya fikir, ini masa terbaik untuk UiTM berhubung dengan universiti lain dan berkongsi kepakaran dan kita juga bercadang untuk menubuhkan galeri berkaitan institusi beraja yang telah disemarakkan oleh UMT melalui Pusat Islam Sultan Mahmud,” katanya pada sidang akhbar selepas majlis menandatangani MoU antara UiTM dengan UMT di sini hari ini.
Majlis tersebut telah disempurnakan oleh Naib Canselor UiTM, Prof. Roziah Mohd. Janor dan Naib Canselor UMT, Prof. Mazlan Abd. Ghaffar.

Terdahulu, Roziah dalam ucapannya memberitahu, kolaboratif antara UiTM dengan UMT membolehkan warga kedua-dua universiti mendapat kelebihan daripada perkongsian ilmu dan rujukan dalam bidang teknologi berkaitan sejarah, budaya, adat resam, agama Islam dan sejarah kesultanan Melayu.
“UiTM sentiasa yakin melalui kerjasama seperti ini, pemindahan ilmu dan penerapan nilai-nilai murni yang berterusan akan melahirkan graduan profesional yang cemerlang,” ujarnya. -K!ONLINE


Bandar Ann Arbor di AS beri tuala wanita dan tampon percuma
Oleh KOSMO!

19 November 2021, 6:30 pm
ANN ARBOR, MICHIGAN – Bandar Ann Arbor, Michigan telah menjadi bandar pertama di Amerika Syarikat(AS)  yang memberi mandat bahawa tampon dan tuala wanita mesti diberikan secara percuma di semua tandas awamnya, lapor United Press International (UPI) kelmarin.
Keputusan sebulat suara ahli Majlis Bandar Raya Ann Arbor  meluluskan ordinan tempatan baharu itu adalah yang pertama seumpamanya, lapor MLive.com.
Ordinan baharu yang disiarkan semalam  itu akan berkuatkuasa pada 1 Januari 2022.
‘’Pihak Majlis Bandar Raya mendapati sabun, tisu tandas dan produk haid adalah penting untuk kesihatan umum dan kebajikan orang ramai.
‘’Mereka berpendapat dengan memberikannya secara percuma, akan dapat mencegah penyebaran kuman, mengurangkan penularan patogen bawaan darah dan meningkatkan kebajikan masyarakat umum.
Produk sanitari itu akan disediakan ‘tanpa kos’ demikian menurut  ordinan itu, manakala sebarang pelanggaran boleh dikenakan denda sehingga AS$100 (RM418).

Ordinan ini terpakai kepada tandas yang tersedia untuk pelanggan, pelawat, pekerja, pemegang lesen, jemputan, pelajar atau orang awam lain seperti yang ditakrifkan dalam kod undang-undang negeri.
Ia terpakai tanpa mengambil kira penetapan jantina dan lebih meluas berbanding bandar lain yang hanya menggunakan langkah serupa untuk bangunan atau sekolah yang diuruskan oleh majlis perbandaran, lapor USA Today.
‘’Akses kepada produk haid adalah keperluan asas manusia. Ini soal kesihatan awam dan maruah peribadi. Ia adalah sesuatu yang harus diberikan kepada semua orang,’’ kata Datuk Bandar Ann Arbor, Christopher Taylor kepada USA Today. – Agensi


KWP pertimbang lanjut pengecualian sewa premis di Putrajaya
Oleh MOHD. HUSNI MOHD. NOOR

19 November 2021, 6:29 pm
PUTRAJAYA – Kementerian Wilayah Persekutuan (KWP) mempertimbangkan untuk melanjutkan inisiatif pengurangan sewa premis sekali gus meringankan beban peniaga di Putrajaya.
Menterinya, Datuk Seri Dr. Shahidan Kassim berkata, perkara itu sedang dibincangkan diperingkat kementerian bersama pihak berkuasa tempatan (PBT) dan keputusan mengenainya akan diumumkan pada bulan depan.
Beliau berkata, inisiatif pengecualian sewa premis itu dijangka tamat pada bulan depan.
“Kita akan lihat sama ada pengecualian itu akan diberikan secara penuh atau separuh. Ia akan diumumkan pada bulan depan,” katanya ketika ditemui selepas program turun padang ke pusat penjualan coklat di Souq [email protected] Putra, Presint 1, di sini hari ini.
Jelas Shahidan, pihaknya memahami situasi dialami penjaja dan peniaga kecil di Putrajaya yang terkesan dengan pelaksanaan Perintah Kawalan Pergerakan (PKP) baru-baru ini.
Sebelum ini, KWP menanggung kira-kira RM4.77 juta bagi inisiatif pengecualian sewa premis di Putrajaya yang mula dilaksanakan awal tahun ini.

Ia membabitkan sumbangan ‘one-off RM500 kepada peniaga kecil di Putrajaya, pengecualian sewaan premis milik Perbadanan Putrajaya (PPj), pengurangan 50 peratus sewa premis, pengecualian sewaan tapak kepada Penjaja Kecil Sementara Wilayah Bebas Berniaga dan pengecualian lesen peniaga kecil.
Dalam pada itu, Shahidan berkata, PPj kini dalam usaha membangunkan semula kawasan perniagaan di Dataran Putra, Presint 1 sekali gus menarik pelawat dan pelancong. – K! ONLINE


Kaki pancing terkandas di hutan, minum air kencing untuk hidup
Oleh KOSMO!

19 November 2021, 6:59 pm
SUNGAI DALY, AUSTRALIA – Dua kaki pancing akhirnya diselamatkan daripada terkandas di dalam hutan selepas bot yang dinaiki mereka karam sehingga terpaksa meminum air kencing sendiri selama empat hari, selain ‘bertarung’ dengan seekor buaya, lapor akhbar Daily Star kelmarin.
Kedua-dua lelaki berusia 32 dan 33 tahun tersebut ketika itu sedang menyusuri sepanjang Sungai Daly di utara Australia apabila bot mereka merempuh sesuatu di bawah air pada awal pagi, 11 November lepas.
Polis berkata, hanya dalam beberapa saat, bot mereka karam dan dimasuki air, membuatkan mereka tidak sempat untuk menyalakan suar kecemasan.
Kedua-dua mangsa bahkan terpaksa bertarung nyawa apabila diserang seekor buaya. Mereka bertindak melemparkan objek ke arah haiwan tersebut untuk menghalaunya.
Superintendan Polis, Shaun Gill berkata, kedua-dua lelaki itu amat bertuah kerana masih hidup.
‘’Saya telah berkhidmat selama 30 tahun, dan kejadian ini amat mengerikan,” katanya.

Menurut Gill, ketika terkandas di dalam hutan, suhu berada dalam keadaan melampau dan kedua-dua mangsa tidak mempunyai bekalan air untuk diminum.
“Mereka kemudiannya menemui sebuah botol dan terpaksa meminum air kencing yang dicampur bersama pil Berocca untuk mendapatkan sedikit perisa.
“Tindakan itu telah menyelamatkan nyawa mereka,” ujarnya.
Kedua-dua mangsa ditemui oleh seorang lelaki yang mendakwa bahawa mereka kelihatan sangat gembira apabila melihatnya. – AGENSI


Remaja tidak jadi bergaduh selepas kena bebel oleh mak cik
Oleh KOSMO!

19 November 2021, 7:00 pm
JAKARTA – Seorang mak cik yang berang apabila sekumpulan remaja bergaduh di sebatang jalan berhampiran kediamannya bertindak membubarkan mereka dengan menggunakan batu, lapor laman berita Suara.com.
Aksi mak cik tersebut dikongsikan menerusi akaun TikTok milik anaknya sendiri iaitu @nandaperlia2 yang curi-curi merakam perbuatan ibunya itu.
Dalam video tersebut, sekumpulan pelajar dilihat sedang berkelahi antara satu sama lain.
Mak cik tersebut kemudian datang dari satu arah dan memarahi remaja tersebut.
Malah, wanita itu juga sempat membuka selipar yang dipakai dan mengambil sebiji batu untuk menakut-nakutkan mereka sebelum kesemua remaja itu melarikan diri.
Video yang telah ditonton lebih dua juta kali untuk mendapat perhatian netizen yang kemudiannya membanjiri ruangan komen dengan pelbagai pendapat.

“‘Bangsa’ yang paling kuat di dunia adalah mak cik-mak cik,” komen seorang netizen.
“Baru seorang makcik, mereka sudah lari. Jika makcik satu kampung bagaimana ya?” komen netizen lain. – AGENSI


Kebimbangan wabak cacar monyet
Oleh KOSMO!

19 November 2021, 6:54 pm
ANNAPOLIS, MARYLAND – Kebimbangan terhadap tercetusnya wabak cacar monyet di Amerika Syarikat (AS) meningkat selepas seorang penduduk tempatan dari Maryland disahkan menghidap penyakit itu sejurus pulang dari Nigeria, lapor akhbar Daily Star kelmarin.
Jabatan Kesihatan Maryland (MDH) serta Pusat Kawalan dan Pencegahan Penyakit (CDC) AS berkata, pesakit berkenaan bagaimanapun hanya menunjukkan gejala-gejala ringan dan sedang menjalani kuarantin serta tidak perlu dimasukkan ke hospital.
Pegawai rasmi ketika ini tidak mengeluarkan sebarang amaran langkah berjaga-jaga kepada orang awam.
“Pihak berkuasa kesihatan awam telah mengenal pasti dan meneruskan tindakan susulan terhadap mereka yang mungkin pernah berhubung dengan pesakit terbabit.
“Respons kami dalam penyelarasan rapat dengan pegawai CDC menunjukkan kepentingan untuk mengekalkan infrastruktur kesihatan awam yang kukuh,” kata Timbalan Setiausaha Kesihatan Awam MDH, Dr. Jinlene Chan.
Cacar monyet merupakan sejenis wabak dalam keluarga virus yang sama seperti cacar, namun kebiasaannya, jangkitannya lebih ringan.

Ia boleh merebak dengan kadar pantas melalui kontak rapat dengan kulit dan cecair badan.
Pemindahan virus itu juga turut berlaku menerusi pakaian atau titisan pernafasan yang besar.
Tanda-tanda bahawa seseorang itu telah dijangkiti cacar monyet adalah termasuk selesema, sebelum munculnya ruam pada seluruh badan dan wajah. – AGENSI


MAPS dahulu ceria kini bertukar suram
Oleh NABIL AIMAN NOR AZWAN

19 November 2021, 6:08 pm
PETALING JAYA – Suasana gembira di taman tema Movie Animation Park Studios (MAPS) kini bertukar suram dan ditumbuhi lalang-lalang selepas penutupannya akibat terkesan dengan pandemik Covid-19.
Menerusi perkongsian beberapa keping gambar oleh Viral Perak di laman sosial Facebook, memaparkan keadaan terkini taman tema MAPS yang semakin usang dan dipenuhi dengan semak samun.
Berikutan gambar tersebut rata-rata orang ramai memberikan pelbagai reaksi dan ada juga yang hairan akan penutupan taman tema tersebut yang baru sahaja beroperasi tiga tahun lalu.
Beginilah keadaan pintu masuk ke MAPS.
Perkongsian berkenaan mendapat lebih 3,900 reaksi dan dihujani lebih 1,300 komen di laman Facebook.
Seorang pengguna @Ros Asmah Zahari berkata, dia berharap Kerajaan Negeri Perak dapat membangunkan semula MAPS kerana kawasan tersebut merupakan salah satu tempat perlancongan yang menarik.
“Saya sekeluarga pernah pergi sini, budak-budak suka sangat dengan tempat ini, memang kami ada hajat nak datang lagi selepas ini. Saya harap kerajaan Perak bangunkan semula tempat ini,” ujarnya.

Sementara itu, @Roy Asy’ary berkata, kawasan yang tidak begitu strategik ditambah lagi dengan harga tiket yang sangat mahal menjadikan salah satu punca orang ramai tidak mahu datang ke tempat itu.
“Tempat tak strategik, sangat panas selepas itu harga tiket mahal dan tak seronok pun untuk golongan dewasa, kalau untuk kanak-kanak mungkin boleh dilayan, kalau boleh saya bagi cadangan tempat itu sesuai kalau buat ‘track’ (litar) lumba kereta sahaja,” komennya. – K! ONLINE.


Agong kurnia 163 Darjah Kebesaran, Bintang dan Pingat Wilayah Persekutuan
Oleh NUR HUDA MUSA

19 November 2021, 5:30 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan Darjah Kebesaran, Bintang dan Pingat Wilayah Persekutuan 2021 kepada 163 individu di Istana Negara hari ini.
Turut berangkat pada istiadat sesi kedua itu ialah Raja Permaisuri Agong Tunku Hajah Azizah Aminah Maimunah Iskandariah.
Selain itu, turut hadir ialah Menteri Wilayah Persekutuan, Datuk Seri Shahidan Kassim.
Antara sembilan penerima Darjah Seri Mahkota Wilayah (SMW) yang membawa gelaran Datuk Seri ialah Timbalan Menteri Pelancongan, Seni dan Budaya, Datuk Seri Dr. Santhara Kumar.
Penerima SMW yang lain adalah Ketua Pengarah Unit Pemodenan Tadbiran dan Perancangan Pengurusan Malaysia (MAMPU), Datuk Seri Dr. Yusof Ismail; Ketua Pengarah Pusat Governans, Integriti dan Anti Rasuah Nasional (GIACC), Datuk Seri Mohd Sallehhuddin Hassan, bekas Ketua Pengarah Dewan Bandaraya Kuala Lumpur (DBKL), Datuk Seri Dr. Noordin Ab Razak dan Ahli Lembaga Penasihat DBKL, Datuk Seri Zainal Abidin Mohd Rafique.
Selain itu, turut dikurniakan Darjah tersebut ialah Pakar perubatan Institut Jantung Negara, Datuk Seri Dr. Balachandran Kandasamy; Presiden Persatuan Pakar Perubatan Dalaman Maju dan Akut serta Ultrasound Malaysia, Datuk Seri Prof Dr. Paras Doshi, Pengarah Eksekutif Mah Sing Group Berhad, Datuk Seri Leong Yuet Mei dan Pengarah Urusan Jankah Corporation, Datuk Seri Gong Zen Chiang.

Dalam istiadat itu juga, Timbalan Menteri Sains, Teknologi dan Inovasi, Datuk Ahmad Amzad Hashim antara 38 penerima Darjah Panglima Mahkota Wilayah (PMW) yang membawa gelaran Datuk.
Penerima darjah sama termasuk Pengarah Jabatan Agama Islam Wilayah Persekutuan, Datuk Mohd Ajib Ismail; Mufti Wilayah Persekutuan, Datuk Dr. Luqman Abdullah, dua bekas jaguh badminton negara, Datuk Abdul Rashid Mohd. Sidek dan Datuk Cheah Soon Kit serta Presiden Kelab Eksplorasi 7 Benua Malaysia, Datuk Muhamad Muqharabbin Mokhtarrudin.
Turut dikurniakan Darjah tersebut, penggiat seni dan budaya, Datuk Yusry Abdul Halim; Ketua Pegawai Eksekutif Perbadanan Pembangunan Kampong Bharu, Datuk Lokman Omar serta Pengarah Tanah dan Galian Wilayah Persekutuan, Datuk Muhammad Yasir Yahya.
Dalam pada itu, seramai 22 lagi individu pula telah dikurniakan Johan Mahkota Wilayah, 41 Kesatria Mahkota Wilayah, 18 Ahli Mahkota Wilayah dan 35 penerima Pingat Pangkuan Mahkota Wilayah. – K! ONLINE


Seorang lelaki rentung dalam kebakaran bengkel kereta
Oleh EDDY AQMAL MOHAMED HAMIDI

19 November 2021, 5:14 pm
PETALING JAYA – Mayat seorang lelaki ditemui rentung dalam satu kebakaran sebuah bengkel kereta di Bukit Puchong, di sini hari ini.
Pengarah Bomba Selangor, Norazam Khamis berkata, pihaknya menerima panggilan kecemasan pada pukul 2.46 petang sebelum bergegas ke lokasi dan tiba 13 minit kemudian.
“Seramai 20 anggota dan tiga pegawai dari Balai Bomba dan Penyelamat (BBP) Puchong, Serdang dan Cyberjaya telah dikejarkan ke lokasi bagi membantu melakukan kerja-kerja pemadaman dan menyelamat.
“Setibanya di lokasi, anggota bertugas mendapati kebakaran melibatkan sebuah bengkel kenderaan dua tingkat dengan anggaran kemusnahan sebanyak 80 peratus,” katanya dalam satu kenyataan hari ini.
Menurut Norazam, kebakaran dapat dikawal pada pukul 3.01 petang dan pada pukul 3.28 petang, mayat seorang mangsa rentung telah ditemui di dalam sebuah bilik kecil di tingkat bawah bengkel tersebut.
“Mangsa yang maut dikenali sebagai V. Kannadasan berusia 34 tahun dan kerja-kerja mencari mangsa lain di tingkat satu bangunan masih dijalankan oleh pihak bomba,” ujar beliau.- K! ONLINE


Eksport produk agrikomoditi melonjak RM155 bilion
Oleh SITI A'ISYAH SUKAIMI

19 November 2021, 5:53 pm
PUTRAJAYA – Perolehan eksport produk agrikomoditi bagi suku ketiga tahun ini melonjak sebanyak 49 peratus kepada RM155 bilion berbanding RM104 bilion dalam tempoh yang sama pada tahun lalu.
Menurut Kementerian Perusahaan Perladangan dan Komoditi (KPPK), faktor peningkatan ini berikutan kenaikan harga harian minyak sawit mentah sehingga yang tertinggi dalam sejarah iaitu RM5,404 setiap tan dan pertambahan lebih 100 peratus eksport sarung tangan getah.
“Sehingga September lalu, produk berasaskan sawit yang merupakan penyumbang terbesar sebanyak 48 peratus daripada jumlah eksport agrikomoditi, mencatatkan peningkatan kepada RM74 bilion.
“Nilai yang dicatatkan bagi tempoh sama pada tahun sebelumnya adalah RM52 bilion. Namun begitu, kuantiti eksport produk berasaskan sawit mencatatkan penurunan sebanyak enam peratus,” katanya dalam satu kenyataan di sini hari ini.
Dalam masa sama, pandemik Covid-19 terus memberikan kesan kepada pengeluaran dan eksport minyak sawit bukan sahaja di Malaysia, malah kepada semua negara pengeluar minyak sawit dunia.
Bagaimanapun, isu berkenaan dijangka dapat diatasi apabila kemasukan 32,000 pekerja asing di sektor perladangan direalisasikan mulai awal bulan depan.

Selain itu, bagi produk getah yang menyumbang sebanyak 38 peratus kepada keseluruhan nilai eksport berkenaan, telah meningkat sebanyak 89 peratus kepada RM59 bilion berbanding RM31 bilion bagi tempoh sama tahun lalu.
“Nilai eksport produk berasaskan lateks seperti sarung tangan getah dan lain-lain terus melonjak sebanyak 111 peratus kepada RM49 bilion berbanding RM23 bilion dalam tempoh sama pada tahun lalu.
“Sarung tangan getah yang kebanyakannya untuk kegunaan perubatan, mencatat kenaikan sebanyak 118 peratus kepada RM47 bilion berbanding RM22 bilion pada suku ketiga 2020,” ujarnya. – K! ONLINE


Zuraida gagal batal saman RM10 juta PKR
Oleh NUZULSHAM SHAMSUDDIN

19 November 2021, 5:22 pm
KUALA LUMPUR – Bekas Naib Presiden Pakatan Keadilan Rakyat (PKR), Datuk Zuraida Kamaruddin gagal membatalkan saman difailkan oleh parti itu yang menuntut Zuraida membayar RM10 juta kerana melanggar syarat bon yang mengikat dirinya kepada parti.
Pesuruhjaya Kehakiman Datuk Seri Latifah Mohd. Tahar memutuskan demikian, selepas menolak permohonan Zuraida untuk membatalkan saman tersebut.
Dalam penghakimannya, Latifah berkata, mahkamah mendapati terdapat isu yang boleh dibicarakan dalam tindakan berkenaan selain mendapati isu berkaitan bon yang ditandatangani oleh Zuraida pada 25 April 2018 perlu diperjelaskan dalam perbicaraan penuh.
“Defendan perlu memberi keterangan kenapa beliau menandatangani bon tersebut dan apakah tujuan bon tersebut ditandatangani serta sama ada terdapatnya syarat-syarat tersirat. Oleh itu, perlunya keterangan saksi kedua-dua pihak untuk menjelaskan tujuan bon itu dilaksanakan.
“Mahkamah juga berpendapat adalah tidak wajar tuntutan tersebut dibatalkan pada peringkat ini. Oleh itu, mahkamah menolak permohonan defendan untuk membatalkan saman plaintif dengan kos RM5,000,” kata Latifah yang menyampaikan keputusan pada prosiding secara dalam talian (e-Review) hari ini.
Pada 28 September tahun lalu, PKR memfailkan saman terhadap Zuraida bagi menuntut RM10 juta kerana melanggar syarat bon yang mengikat dirinya kepada parti.

Saman itu difailkan Setiausaha Agung parti itu Saifuddin Nasution Ismail selaku plaintif melalui Tetuan Wiliam Leong & Co. dengan menamakan Zuraida, 52, yang kini Menteri Perusahaan Perladangan dan Komoditi (KPPK) sebagai defendan tunggal.
Dalam tuntutan saman itu, plaintif mendakwa pada 25 April 2018 Zuraida telah menandatangani suatu bon di mana defendan telah mengikat dirinya untuk membayar parti sejumlah RM10 juta menurut terma dan syarat bon tersebut.
Terdahulu, plaintif mendakwa, pada 24 Februari tahun lalu, defendan dalam satu kenyataan bersama 10 orang ahli parlimen yang lain telah mengumumkan perletakkan jawatan dari PKR tanpa meletak jawatan sebagai Ahli Parlimen Ampang.
Pada tarikh sama, Majlis Pimpinan Pusat Parti (MPP) telah meluluskan resolusi untuk melucutkan keahlian defendan dalam parti tersebut dengan serta-merta selain mengeluarkan sijil bertarikh 24 Julai tahun lalu untuk mengesahkan keahlian defendan dalam parti tersebut telah ditamatkan. -K! ONLINE


Ramalan cuaca buruk di tiga negeri petang ini
Oleh FITRI HAZIM

19 November 2021, 4:51 pm
PETALING JAYA – Penduduk di negeri Pahang, Johor dan Sarawak diberi amaran hujan lebat dan ribut petir.
Menurut Jabatan Meteorologi Malaysia (MetMalaysia), cuaca tidak menentu itu melibatkan beberapa kawasan di setiap negeri yang terbabit sehingga pukul 6 petang ini.
“Di Pahang, kawasan yang dijangka mengalami hujan lebat serta ribut petir di Jerantut, Kuantan, Pekan dan Rompin.
“Manakala di Johor, cuaca yang sama turut diramal di kawasan Kluang dan Mersing,” katanya di sini tadi.
Tambahnya, antara kawasan yang terjejas di Sarawak ialah di Kuching (Bau dan Kuching), Serian, Sarikei (Julau), Sibu (Kanowit), Kapit (Kapit, Bukit Mabong dan Belaga) dan Bintulu (Tatau).- K! ONLINE


Lelaki ditangkap culik isteri sendiri
Oleh MOHD YUNUS YAKKUB

19 November 2021, 6:17 pm
KLANG – Tindakan pantas polis berjaya menyelamatkan seorang remaja perempuan warga Indonesia yang diculik suaminya sendiri di tepi jalan Bukit Kapar sebelum dibawa ke sebuah rumah di Felda Sungai Trolak, Perak, di sini kelmarin.
Mangsa berusia 17 tahun itu berjaya diselamatkan pukul 10 malam iaitu hampir 24 jam selepas diculik pukul 10.30 malam, Rabu lalu.
Selain itu, polis turut menahan suspek yang juga warga Indonesia berusia 20 an di rumah tersebut.
Jarak lokasi antara tempat diculik dan mangsa ditemui adalah kira-kira 117 kilometer (km).
Ketua Polis Daerah Klang Utara, Asisten Komisioner S. Vijaya Rao berkata, pihaknya terlebih dahulu menerima laporan daripada seorang lelaki tempatan memaklumkan terdengar jeritan seorang perempuan ketika berada di rumahnya.
Katanya, perempuan tersebut yang ketika kejadian sedang menunggang motosikal disyaki telah dilarikan menggunakan sebuah kereta jenis Proton Satria.

“Bertindak atas maklumat sepasukan anggota polis dari cawangan Jenayah Berat (D9) Ibu Pejabat Polis Daerah ini telah pergi ke Felda Sungai Trolak, Perak dan menahan suspek.
“Semasa tangkapan dilakukan mangsa turut berada bersama suspek dan hasil siasatan awal mendapati pasangan berkenaan tidak mendaftarkan perkahwinan mereka,” katanya ketika dihubungi Kosmo! hari ini.
Jelas beliau, punca kejadian kerana perselisihan faham antara mangsa dan suspek berkenaan hal rumah tangga.
Kosmo! difahamkan mangsa sering dipukul oleh suspek sepanjang tempoh enam bulan perkahwinan mereka.
Terdahulu, kejadian tersebut tular di laman sosial dengan memaparkan gambar motosikal dinaiki suspek yang berada di tepi jalan. -K!ONLINE


Rumah nenek jadi tempat sorok dadah
Oleh BAHRUDDIN HATTA

19 November 2021, 5:02 pm
TANAH MERAH – Seorang penganggur berdepan hukuman mati mandatori selepas dipercayai terlibat dalam kegiatan pengedaran dadah jenis heroin seberat 1.5 kilogram di Kampung Belimbing di sini kelmarin.
Suspek yang berusia 25 tahun ditahan pada pukul 6.50 petang semasa sedang berjalan kaki di tepi jalan kawasan kampung itu dalam keadaan mencurigakan.
Ketua Polis Daerah Tanah Merah, Deputi Superintendan Zainuddin Md. Yusuf berkata, pemeriksaan pada tubuh badan suspek telah menjumpai satu bungkusan mengandungi 30 botol kecil yang berisi dadah jenis heroin seberat 198.5 gram berada di dalam genggaman tangannya.
Menurutnya, hasil soal siasat terhadap suspek di lokasi kejadian, lelaki itu mengaku ada menyimpan sebahagian besar dadah jenis sama di rumah keluarga dan rumah neneknya di kampung tersebut.
“Berdasarkan maklumat itu, polis terus menyerbu rumah neneknya dan menemui 10 botol kecil mengandungi dadah jenis heroin seberat 59.2 gram di dalam sebuah bilik. Siasatan mendapati, warga emas itu tidak mengetahui rumahnya menjadi lokasi penyimpanan dadah-dadah tersebut.
“Selepas itu, polis terus menjalankan serbuan ke rumah suspek yang tinggal bersama isteri dan anaknya berusia tiga bulan di Pondok Hidayah di sini sebelum menemui 150 botol kecik mengandungi 1.2 kilogram dadah sama disorok di dalam tandas,” katanya pada sidang akhbar di Ibu Pejabat Polis Daerah Tanah Merah di sini hari ini.

Menurut Zainuddin, siasatan mendapati kesemua dadah yang dirampas bernilai RM380,000 dan ia mampu dijual kepada seramai 19,000 orang penagih.
Ujarnya, berdasarkan siasatan, suspek memaklumkan bahawa dia mendapat kesemua bekalan dadah itu daripada seorang lelaki warga Thailand untuk dijual di Tanah Merah dan beberapa daerah lain.
“Suspek juga mengaku baru terlibat dalam kegiatan pengedaran dadah sejak tiga bulan lalu. Lelaki itu tidak mempunyai seberang rekod jenayah lampau dan ujian saringan juga mendapati suspek juga negatif dadah,” katanya.
Tambah Zainuddin, suspek kini ditahan reman selama tujuh hari bermula semalam sehingga Rabu depan dan kes disiasat mengikut Seksyen 39B Akta Dadah Berbahaya 1952. – K! ONLINE


Kes pukul ADUN Morib sedang dikaji sebelum proses pendakwaan
Oleh KOSMO!

19 November 2021, 4:38 pm
Oleh SITI AZIELAH WAHI
SEPANG – Siasatan berhubung dakwaan bekas isteri Ahli Dewan Undangan Negeri (ADUN) Morib, Hasnul Baharuddin  yang dipercayai mencederakan isterinya kini dalam peringkat kajian di Bukit Aman.
Ketua Polis Selangor, Datuk Arjunaidi Mohamed berkata, kes berkenaan telah dirujuk untuk kajian di Bukit Aman sebelum dihantar kepada Timbalan Pendakwa Raya untuk tindakan mahkamah.
“Kes telah dirujuk kepada Bukit Aman untuk kajian sebelum diserahkan kepada Timbalan Pendakwa Raya untuk tindakan pendakwaan di mahkamah,” ujarnya ringkas ketika ditanya perkembangan siasatan kes itu dalam satu sidang akhbar di Ibu Pejabat Polis Daerah (IPD) Sepang, di sini hari ini.
Difahamkan kes ke atas Seksyen 323 Kanun Keseksaan dan Seksyen 18 Akta Keganasan Rumah Tangga.
Kosmo! sebelum ini melaporkan polis telah membuka kertas siasatan berhubung dakwaan ADUN Morib, Hasnul Baharuddin memukul bekas isterinya, Juliani Jalilah Abdullah, 38.

Juliani Jalilah dikatakan telah membuat laporan di sebuah balai polis dalam daerah Kuala Langat berhubung kejadian itu yang dipercayai berlaku pada 21 Ogos lalu, ketika kedua-duanya masih merupakan pasangan suami isteri.
Hasnul yang merupakan ADUN daripada Parti Amanah dan Timbalan Speaker DUN Selangor bagaimanapun mendakwa laporan itu dibuat dengan ‘niat jahat’ selepas perceraian mereka.
Hasnul berkata, laporan itu dibuat beberapa bulan selepas kejadian itu untuk dikemukakan bagi rujukan Mahkamah Syariah dan tindakan lanjut terhadap Hasnul. -K! ONLINE


Amaran doa dilanggar lori jika curi pisang
Oleh KOSMO!

19 November 2021, 6:06 pm
JAKARTA – Sebuah sepanduk dengan tulisan amaran mencuri pisang menarik perhatian netizen kerana bakal membuatkan sesiapa sahaja yang melihatnya menjadi gementar, lapor laman berita Suara.com hari ini.
Gambar yang menunjukkan sepanduk itu dimuat naik oleh sebuah akaun Instagram bernama @infojember.
“Mencuri pisang, kami berdoa agar pelakunya dilanggar lori,” demikian menurut ayat pada sepanduk itu.
Sepanduk itu dikenal pasti diletakkan diatas sebuah dinding pada pagar sebuah kebun pisang di Jawa Timur.
Netizen turut membanjiri ruangan komen akaun Instagram tersebut.
‘’Saya pernah lalu di sana, setelah membacanya saya terkejut,’’ kata seorang netizen.

‘’Ia mengerikan,’’ kata seorang yang lain.
Gambar itu kini mendapat 3,787 suka dan 127 komen. -Agensi


Pak Jo dijemput Ilahi ketika solat subuh
Oleh KOSMO!

19 November 2021, 3:16 pm
PETALING JAYA – Tular satu rakaman televisyen litar tertutup (CCTV) di media sosial berkenaan seorang warga emas yang meninggal dunia dipercayai di sebuah masjid baru-baru ini.
Menerusi perkongsian oleh @Matttyoe10 di laman Twitter baru-baru ini, dia berkongsi tentang seorang warga emas dikenali sebagai ‘Pak Jo’ telah meninggal dunia ketika ingin menunaikan solat subuh.
Berdasarkan sebuah video berdurasi 45 saat yang dikongsikan @Matttyoe10 di Twitter, dapat dilihat warga emas itu sedang duduk bersedia untuk menunaikan solat subuh sebelum terjatuh dan tidak menyedarkan diri.
“Mohon sedekahkan Al-Fatihah untuk jemaah masjid saya yang meninggal dunia disaat ingin menunaikan solat subuh berjemaah pagi tadi, arwah merupakan insan yang sangat uzur namun kehadian arwah ke masjid lima waktu berjemaah sangat dihormati.
“Malu rasanya, Pak Jo nak turun naik tangga masjid pun pakai tongkat buruk sebab nak kejar solat berjemaah setiap hari dengan keadaan yang sangat uzur, tapi paling awal sampai masjid,” katanya dalam ruangan posting tersebut.
Susulan perkongsian tersebut, rata-rata pengguna media sosial berasa cemburu dengan kematian warga emas tersebut dan orang ramai mendoakan agar individu tersebut ditempatkan di dalam syurga.

“Allahuakbar pengakhiran yang baik, semoga Allah S.W.T tempatkan arwah di dalam kalangan orang-orang yang beriman,” kata @Kroolnizam.
“Semoga Allah S.W.T mengampunkan dosa beliau dan merahmatinya supaya dia digolongkan dengan orang-orang soleh dan dilapangkan di alam kuburnya dan ditukarkan keburukan,” jelas @Ashriqbasri.
“Kematian yang dicemburui, masya-Allah, innalillahi wa inna ilaihi raji’un, semoga syurga buat beliau yang paling sedih tengok dia sempat aminkan doa lepas iqamat,” ujar @Zeitarna. – K! ONLINE


MSN perlu lebih pro-aktif bangunkan sukan
Oleh AZIZAN HASHIM

19 November 2021, 3:22 pm
IPOH – Majlis Sukan Negeri (MSN) Perak perlu memainkan peranan lebih besar dalam pembangunan sukan di negeri tersebut.
Gesaan itu dibuat oleh Pengerusi Jawatankuasa Belia, Sukan, Komunikasi dan Multimedia negeri, Khairul Shahril Mohamed.
Menurutnya, sebagai pemegang taruh terbesar dalam bidang sukan, MSN tidak boleh mengambil sikap menunggu pihak lain datang untuk mengadu hal sbaliknya datang menawarkan kerjasama.
“Mereka selaku pemegang taruh utama sukan negeri harus peka dengan apa yang berlaku,” katanya ketika ditemui selepas melancarkan jersi pasukan hoki Anderson Thunderbolts untuk Liga Hoki Remaja Kebangsaan 2021 di Kelab Andersonian di sini
hari ini.
Khairul Shahril memberi contoh, MSN perlu menjadikan sekolah-sekolah cemerlang sukan seperti Sekolah Menengah Kebangsaan (SMK) Anderson sebagai rakan strategik.
“Maksudnya, jangan tunggu SMK Anderson datang baru mereka nak bantu, saya minta supaya mereka sendiri datang ke sini untuk tawarkan apa yang perlu kerana apa yang berlaku di Anderson ini adalah untuk negeri juga,” ujarnya.

Beliau mengucapkan tahniah kepada SMK Anderson kerana berjaya mewujudkan perkongsian bijak dengan Tenaga Nasional Berhad (TNB) yang telah membantu pembangunan sukan hoki sejak tahun 2013.
Khairul Shahril berkata, pihaknya bersedia menimbangkan cadangan untuk menjadikan SMK Anderson sebagai pusat latihan kecemerlangan untuk sukan hoki, bola sepak dan kriket.
Sementara itu, Sharuddin berkata, TNB menyalurkan bantuan hampir RM200,000 setahun bagi membangunkan sukan hoki di SMK Anderson yang merupakan antara lima sekolah yang dipilih di seluruh negara.
Menurutnya, itu adalah sebahagian daripada program tanggungjawab sosial korporat (CSR) TNB untuk pembangunan sukan di seluruh negara. – K! ONLINE


6,355 kes baharu
Oleh SITI A'ISYAH SUKAIMI

19 November 2021, 3:12 pm
PUTRAJAYA – Sebanyak 6,355 kes baharu dilaporkan hari ini, menjadikan jumlah kes kumulatif Covid-19 sebanyak 2,575,888 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya pada ciapan Twitter di sini hari ini. – K! ONLINE


Dendam lama dua kongsi gelap punca kes tikam ah long di Klang
Oleh KOSMO!

19 November 2021, 3:26 pm
Oleh SITI AZIELAH WAHI
SEPANG – Dendam lama melibatkan dua kongsi gelap dipercayai menjadi punca pembunuhan seorang lelaki pemberi pinjam wang dalam kejadian yang berlaku di sebuah kopitiam di Bukit Tinggi, Klang pada 6 November lalu.
Ketua Polis Selangor, Datuk Arjunaidi Mohamed berkata, kesemua suspek yang ditahan dipercayai merupakan Gang Kongsi Gelap 24 Cina.
“Soal siasat yang dijalankan ke atas suspek-suspek yang ditahan telah berjaya mengumpulkan maklumat dan bukti berkaitan kes itu.
“Suspek telah menunjukkan lokasi pembakaran pakaian dan senjata yang dibuang dari Jambatan Kota ke Sungai Klang yang digunakan dalam kejadian tersebut,” katanya pada sidang akhbar di Ibu Pejabat Polis Daerah Sepang di sini hari ini.
Katanya, pihaknya turut membuat siasatan berhubung penglibatan di kalangan ahli dan aktiviti kongsi gelap dan akan mengambil tindakan sewajarnya.

“Berikutan tangkapan dan rampasan, pihak polis telah berjaya menyelesaikan kes ini dan kes dalam tindakan melengkapkan siasatan sebelum di hantar kepada Timbalan Pendakwa Raya untuk arahan selanjutnya,” katanya.
Dalam kejadian pada 6 November lalu, seorang lelaki cina berusia 47 tahun mati ditetak tiga lelaki menggunakan parang.
Polis kemudian menahan enam lelaki di Klang dan Banting pada hari yang sama, manakala tiga lagi lelaki ditahan lima hari kemudian di sebuah restoran di Bandar Baru Seri Petaling.
Turut ditahan adalah seorang lelaki bersama dua wanita di sebuah rumah di kawasan sama.
Suspek ditahan reman selama 13 hari bermula 11 hingga 23 November ini. – K! ONLINE


Empat pemuda menyamar polis tidak berhasil
Oleh NOOR HASLIZA NUSI

19 November 2021, 3:57 pm
GEORGE TOWN – Tindakan licik empat sahabat menyamar sebagai anggota polis ketika melakukan aktiviti samun di Kompleks Bukit Gedung, Bayan Baru di sini Rabu lalu akhirnya tersungkur.
Kesemua suspek berusia antara 20 hingga 30 tahun itu diberkas sepasukan polis dari Ibu Pejabat Polis Daerah Barat Daya selepas menerima laporan daripada seorang pengadu kira-kira pukul 2.12 petang.
Ketua Polis Daerah Barat Daya, Superintendan Kamarul Rizal Jenal berkata, penahanan ke atas empat suspek terbabit dilakukan selepas dipercayai terlibat dalam kegiatan samun wang dan telefon bimbit milik mangsa semasa berada di Kompleks Bukit Gedung kira-kira pukul 4.30 pagi Rabu lalu.
“Dalam kejadian itu, suspek dikatakan bertindak menyamar sebagai anggota polis lalu menyamun satu telefon bimbit jenis Samsung dan wang tunai RM60 milik pengadu di lokasi kejadian.
“Ketika itu, dua rakan pengadu yang turut berada ditempat kejadian juga disamun wang tunai bernilai RM90 dan RM20 sebelum suspek melarikan diri menaiki motosikal jenis dan nombor pendaftaran yang tidak pasti.
“Susulan laporan yang dibuat, polis berjaya menahan suspek di sekitar Bayan Baru dan di Kampung Baru, Ayer Itam di sini,” katanya dalam satu kenyataan hari ini.

Kamarul memberitahu lagi, hasil siasatan lanjut mendapati kesemua suspek tersebut mempunyai rekod jenayah lampau berkaitan dadah.
“Suspek kini ditahan reman 30 November ini bagi membantu siasatan mengikut Seksyen 395/170 Kanun Keseksaan termasuk mengenalpasti sama ada terlibat dengan kes-kes jenayah lain,” tambahnya. – K! ONLINE


Penerima dos penggalak disaran mendaftar di satu PPV sahaja
Oleh NUR HUDA MUSA

19 November 2021, 4:24 pm
PETALING JAYA – Individu yang layak menerima suntikan dos penggalak Covid-19 disarankan untuk mendaftar nama dalam senarai menunggu di satu pusat pemberian vaksin (PPV) fasiliti kesihatan swasta sahaja bagi mengelak kekeliruan.
ProtectHealth Corporation Sdn. Bhd .(ProtectHealth) dalam satu kenyataan berkata, pendaftaran untuk senarai menunggu di PPV fasiliti kesihatan swasta di bawah syarikat itu adalah percuma dan hanya vaksin Corminaty (Pfizer-BioNTech) diberikan di PPV yang disenaraikan buat masa ini.
“Selain secara walk-in, pendaftaran nama sebagai senarai menunggu di PPV juga boleh dilakukan melalui telefon dan e-mel mengikut senarai PPV yang tersedia menerusi laman web ProtectHealth di pautan www.protecthealth.com.my, bermula Isnin depan manakala senarai PPV akan dikemas kini dari semasa ke semasa.
“Pendekatan ini akan memudahkan dan menggalakkan individu yang layak menerima dos penggalak lebih awal tanpa perlu menunggu lebih lama selain dapat membantu kerajaan memastikan vaksin tidak dibazirkan dan dapat digunakan secara optimum,” katanya di sini hari ini.
Tambah kenyataan itu katanya, individu yang telah berjaya mendaftar akan dimasukkan ke dalam senarai menunggu terlebih dahulu dan akan dihubungi oleh pengamal perubatan swasta terbabit sekiranya ada pembatalan janji temu atau ‘no show’ oleh mereka yang telah menerima janji temu vaksin menerusi aplikasi MySejahtera.
“Pendaftaran senarai menunggu ini dilaksanakan bagi individu yang belum menerima janji temu dan layak menerima dos penggalak antaranya petugas barisan hadapan, individu berusia 40 tahun dan ke atas, individu berusia 18 tahun dan ke atas dengan komorbiditi dan keperluan untuk ke luar negara.

“Selain itu, individu (termasuk remaja berusia 12 hingga 17 tahun) yang masih belum menerima suntikan dos pertama atau kedua vaksin Covid-19 dan individu yang terlepas janji temu vaksin juga layak mendaftar untuk senarai menunggu ini,” jelasnya. – K! ONLINE


Suspek perdaya PS5 bergerak solo sejak dua tahun lalu
Oleh SAFINA RAMLI

19 November 2021, 3:30 pm
GEORGE TOWN – Polis Pulau Pinang menerima lapan laporan membabitkan kes dakwaan penipuan pembelian alat permainan konsol PlayStation 5 oleh seorang lelaki baru-baru ini.
Ketua Jabatan Siasatan Jenayah Komersial, Asisten Komisioner Mohd. Asmadi Yusoff berkata, pihaknya pernah menahan suspek berusia 23 tahun sebelum ini bagi siasatan lanjut dan telah dibebaskan.
“Setakat ini, lapan laporan polis diterima di Pulau Pinang membabitkan kerugian mangsa kira-kira RM28,000.
“Berdasarkan keterangan suspek, dia memperoleh PS5 itu daripada pembekal lain namun kita masih menyiasat kes ini dengan lanjut,” katanya pada sidang akhbar di Ibu Pejabat Polis Kontinjen Pulau Pinang hari ini.
Sebelum ini, akhbar melaporkan hampir 200 pembeli pratempahan konsol permainan PlayStation 5 mendakwa kerugian kira-kira RM500,000 selepas diperdaya individu yang membina reputasi sebagai ‘penjual dipercayai’ atau trusted seller, namun belum memperolehi barangan itu.
Dalam perkembangan berbeza, Mohd. Asmadi berkata, kes-kes penipuan melibatkan modus operandi jenayah siber seperti pinjaman tidak wujud, pelaburan ahlong pada tahun ini sehingga Oktober merekodkan sebanyak 2,494 kes.

“Kerugian yang dialami oleh mangsa melibatkan jumlah hampir RM79 juta, dan ia merangkumi 14.36 peratus daripada kerugian kes yang disiasat di seluruh negara.
“Kita juga mendapati kes jenayah siber di Pulau Pinang turut meningkat sehingga 28.2 peratus pada tahun ini,” katanya. – K! ONLINE


Lima lelaki ditahan bantu siasatan kes simbah cat, bakar kereta
Oleh KOSMO!

19 November 2021, 3:52 pm
Oleh SITI AZIELAH WAHI
SEPANG – Polis telah menahan lima individu yang disyaki terlibat dalam kes simbah cat dan bakar kenderaan seorang pegawai kastam di Taman Pandamaran Klang semalam.
Ketua Polis Selangor, Datuk Arjunaidi Mohamed berkata, semua suspek yang berusia 30-an itu ditahan di sekitar Klang.
“Tindakan khianat itu dipercayai dilakukan berkaitan tugas-tugas pegawai kastam berkenaan.
“Siasatan lanjut sedang dijalankan mengikut Seksyen 435 Kanun Keseksaan,” katanya pada sidang akhbar di Ibu Pejabat Polis Daerah Sepang di sini hari ini.
Kosmo! sebelum ini melaporkan sebuah kereta jenis utiliti sukan (SUV) milik seorang pegawai kastam yang musnah terbakar di sebuah pusat cuci kereta selepas disimbah cat di sebuah persimpangan lampu isyarat.

Dalam kejadian pada Selasa lalu itu, mangsa berusia 50-an membuat laporan berkaitan kenderaan jenis Proton X70 miliknya disimbah cat.
Kenderaan tersebut kemudian didapati terbakar kira-kira pukul 11 pagi semalam. – K! ONLINE


Hantaran RM100,000 Haqiem Rusli kini suami Anis Sofea
Oleh NUR EMIRA SAIZALI

19 November 2021, 4:08 pm
PETALING JAYA – Selepas dua kali lafaz, penyanyi dan komposer popular Haqiem Rusli, 23, akhirnya sah bergelar suami kepada Wan Anis Sofea Wan Zamzuri, 19, dalam sebuah majlis di Masjid Raja Haji Fi Sabilillah Cyberjaya, Cyberjaya sebentar tadi.
Pasangan itu disatukan di Masjid Raja Haji Fi Sabilillah yang lebih dikenali sebagai Masjid Cyberjaya sekitar pukul 3. 40 petang hari ini.
Pasangan yang menjalinkan cinta sejak dua tahun lalu itu dinikahkan Ketua Pegawai Agama Daerah Sepang, Zamzuri Ruslan sambil disaksikan bapa pengantin perempuan, Wan Zamzuri Wan Muhammad.
Majlis yang berlangsung sederhana tersebut menyaksikan Haqiem atau nama sebenarnya Ridzuan Haqiem Rusli menyerahkan mas kahwin sebanyak RM300 dan wang hantaran berjumlah RM100,000.
Paling mencuri perhatian semestinya cincin perkahwinan bertatahkan berlian Hearts of Fire iaitu berlian terbaik dunia yang diserahkan Haqiem buat isterinya.
Pada majlis sama, Haqiem yang kelihatan kacak mengenakan persalinan berwarna kelabu rekaan Razman Razmi turut menyerahkan lima dulang hantaran berbalas jumlah sama kepada pengantin perempuan.

“Saat yang saya tunggu selama ini untuk menghalalkan hubungan kami akhirnya terpateri.
“Selepas mengumumkan berita nak menamatkan zaman bujang beberapa bulan lalu, saya bersyukur kerana keinginan itu tidak hanya direstui keluarga, namun penyokong saya termasuk kelab peminat Qiemilio.
“Biarpun akur, detik bersejarah ini berlangsung pada musim pandemik Covid-19 yang serba-serbinya terbatas, saya harap fasa baru ini akan dirahmati.
“Saya berjanji akan menjalankan tanggungjawab ini sebaik mungkin,” katanya usai majlis nikah selesai.
Bercerita mengenai detik perkenalan mereka, semuanya bermula selepas isterinya ketika itu mencari duta untuk mempromosikan perniagaan restoran miliknya di Setapak.
“Kalau nak tahu restoran Santhai Village yang saya usahakan selama ini bersama dengan dia lah (isteri). Awalnya dia memang nak tawarkan saya sebagai duta restoran makanan steamboat itu.
“Tapi saya fikir kenapa tidak menjadi rakan kongsi juga. Sambil mempromosikannya, ada juga bahagian saya. Akhirnya persetujuan dicapai, kami jadi rakan kongsi. Sekarang sudah kongsi kehidupan bersama pula.
“Jadi dipendekkan cerita, kerap berjumpa dan tanpa diduga juga hati mula terpaut sayang,” katanya.
Menyifatkan Sofea sebagai wanita idaman, pelantun lagu Tergantung Sepi itu menjelaskan isterinya itu merupakan wanita sempurna buat dirinya.
“Dia wanita yang sempurna buat saya. Sangat senang dengan sikap, budi pekertinya yang lemah lembut dan keperibadiannya telah membuat saya jatuh cinta serta terpaut untuk memilikinya,” kongsinya.
Sementara itu, menurut Anis Sofea pula, hatinya terpikat selepas melihat budi pekerti yang tinggi dimiliki Haqiem.
“Haqiem seorang lelaki yang penyayang, prihatin, bertanggungjawab, bercita-cita tinggi dan sangat berbudi bahasa.
“Itu semua yang membuatkan saya jatuh hati kepadanya,” tutur gadis kelahiran Kelantan itu.
Untuk rekod, Haqiem sebelum ini mengumumkan tarikh perkahwinannya secara rasmi selepas memenangi trofi Penyanyi Lelaki Popular pada malam Anugerah Bintang Popular Berita Harian ke-34 Sabtu lalu.
Pada Jun lalu, Haqiem membuat kejutan selepas mengaku akan mendirikan rumah tangga dengan wanita pilihannya. – K! ONLINE


Khutbah Jumaat berkisah isu jenayah komersial
Oleh FITRI HAZIM

19 November 2021, 3:37 pm
PETALING JAYA – Krisis pandemik Covid-19 telah membawa kepada penggunaan teknologi yang meningkat di kalangan rakyat sekali gus terdedah dengan pelbagai ancaman dan serangan siber.
Menurut khutbah Jumaat dikeluarkan oleh Jabatan Agama Islam Wilayah Persekutuan hari ini, trend jenayah komersial khususnya dalam talian semakin meningkat yang memberi impak negatif kepada ramai mangsa dan perlu dipandang serius oleh semua pihak.
Berdasarkan kandungan khutbah yang bertajuk ‘Kesedaran ‘Jenayah Komersial Kesejahteraan Komuniti’ itu juga, jenayah penipuan siber adalah salah satu perbuatan yang mengambil harta orang lain secara haram.
Katanya, terdapat mangsa yang mengalami kesan sampingan seperti masalah mental dan sosial kerana terkesan setelah mengalami kerugian sehingga ratusan ribu ringgit akibat terpedaya.
Tegasnya, masyarakat tidak boleh hanya bergantung kepada pihak kerajaan dan berkuasa sahaja untuk membendung jenayah komersial yang boleh menggugat ketenteraman awam.
”Pengguna media sosial juga perlu memainkan peranan kerana tanggungjawab ini bukan sahaja terletak di tangan pihak berkuasa.

”Polis Diraja Malaysia melalui Jabatan Siasatan Jenayah Komersial telah menganjurkan Kempen Pencegahan Jenayah Komersial (Jenayah Dalam Talian) 2021 dalam usaha untuk menangani dan mendidik masyarakat mengenai tanggungjawab bersama dalam memerangi jenayah siber ini,” jelasnya.-K!ONLINE


PRN Melaka: Idris Haron tumbang di Asahan
Oleh KOSMO!

20 November 2021, 9:22 pm
PETALING JAYA – Bekas Ketua Menteri Melaka, Datuk Seri Idris Haron gagal mendahului kutipan undian di Pilihan Raya Negeri (PRN) Melaka bagi Kerusi Dewan Undangan Negeri (DUN) Asahan menerusi kiraan tidak rasmi setakat pukul 9.20 malam ini.
Idris yang merupakan calon Pakatan Harapan (PH) mendapat 2,330 undian kurang 2,471 undian di belakang calon Barisan Nasional (BN), Fairul Nizam Roslan yang memperolehi sebanyak 4,801 undian.
Pertembungan enam penjuru itu turut menyaksikan calon Perikatan Nasional (PN), Dhanesh Basil mengutip sebanyak 1,129 undian dan tiga lagi calon bebas masing-masing mendapat 40, 95 dan 98 undian.
Terdahulu, Idris yang sebelum ini memenangi kerusi Dewan Undangan Negeri (DUN) Sungai Udang bersama UMNO kini bersama PH pula bagi menghadapi PRN kali ini.- K! ONLINE


[KEMASKINI] Empat tangki gas dalam MPV meletup
Oleh TENGKU DANISH BAHRI TENGKU YUSOFF

20 November 2021, 10:41 pm
KUALA TERENGGANU – Seorang mekanik rentung selepas terperangkap di dalam kenderaan pelbagai guna (MPV), Perodua Alza yang terbakar di Jalan Kuala Terengganu-Kuala Berang berhampiran Kampung Wakaf Beruas di sini hari ini.
Dalam kejadian jam 7.05 malam itu, mangsa, Mohd. Azizi Jaafar, 37, meninggal dunia akibat melecur hampir 90 peratus anggota badan.
Pengarah Bomba dan Penyelamat Malaysia (JBPM) Terengganu, Md. Hilman Abd. Rashid berkata, pihaknya menerima panggilan kecemasan pada pukul 7.09 malam sebelum tiba ke lokasi kejadian kira-kira empat minit kemudian.
Beliau berkata, kebakaran dipercayai tercetus sewaktu mangsa sedang memandu MPV, Perodua Alza sebelum berhenti di tepi jalan sebelum kebakaran itu merebak di sebuah lagi kereta Perodua Viva yang hangus hampir 60 peratus.
“Siasatan awal menemui tiga buah tangki gas untuk kerja kimpalan serta satu tangki oksigen di tempat duduk belakang kenderaan mangsa.
“Mangsa cuba menyelamatkan diri keluar dari tingkap namun usaha berkenaan gagal dan punca sebenar kebakaran masih dalam siasatan,” katanya ketika ditemui di lokasi kejadian hari ini.- K! ONLINE


The Blues makin garang
Oleh KOSMO!

20 November 2021, 10:36 pm
LEICESTER – Chelsea kembali daripada rehat antarabangsa dengan langkah kanan apabila tampil garang membenam Leicester City 3-0 pada aksi Liga Perdana Inggeris (EPL) di Stadium King Power sebentar tadi.
Keputusan itu juga menyaksikan skuad kendalian Thomas Tuchel berjaya menebus kecewa selepas sekadar seri 1-1 dengan Burnley awal bulan lalu.
Kejayaan itu merupakan kemenangan keempat diraih Chelsea di tempat lawan sejak tewas di laman Juventus dalam saingan Liga Juara-Juara pada September lalu.
The Blues kini terus mengekalkan kedudukan di puncak liga dengan mengumpul 29 mata selepas mengharungi 12 perlawanan.
Dalam perlawanan itu, Chelsea memulakan aksi dengan agresif apabila barisan belakangnya dilihat cenderung berada di garisan lebih tinggi untuk menekan serangan lawan.
Usaha berterusan The Blues membuahkan hasil seawal minit ke-14 apabila Antonio Rudiger berjaya menempatkan diri di posisi tepat untuk menyambut baik sepakan penjuru yang diambil Ben Chilwell.

Memasuki minit ke-28, N’Golo Kante nyata berada di kelas tersendiri dengan menyumbangkan gol kedua buat Chelsea.
Ketika The Blues terus garang di babak kedua, pertahanan Leicester City, Daniel Amartey terlepas peluang terbaik untuk merapatkan jurang apabila rembatannya pada minit ke-62 berjaya ditepis penjaga gol Chelsea, Edouard Mendy.
Minit ke-71, ketenangan Hakim Ziyech mengawal bola dalam kotak penalti membuka ruang buat Christian Pulisic meledak gol ketiga buat Chelsea.
Sekalipun sudah selesa, Chelsea sepatutnya mampu menambah tiga lagi gol, namun kesemua jaringan yang dihasilkan Callum Hudson-Odoi, Pulisic dan Reece James dibatalkan kerana di kesan berada dalam keadaan offsaid. – K! ONLINE


Muafakat Nasional ucap tahniah kepada BN
Oleh ZULKIFLI MANZOR

20 November 2021, 10:27 pm
MELAKA – Ahli Parlimen Pas Bachok, Nik Mohamad Abduh Nik Abdul Aziz mengucapkan tahniah kepada Barisan Nasional (BN).
Beliau yang juga anak bekas Mursyidul Am Pas, Allahyarham Datuk Nik Aziz Nik Mat berkata, ucapan tahniah itu adalah daripada rakan Muafakat Nasional (MN).
“Tahniah Melaka. Dari Pulau Melaka. Tahniah BN. Daripada rakan MN. Takziah PaS. Daripada Pas.
“BN, benar-benarlah bersyukur. Bertambahlah lagi. Pas, benar-benarlah bermuhasabah. Bertambahlah istiqamah,” katanya dalam satu hantaran di Facebook. – K! ONLINE


PRN Melaka: BN menang 21 kerusi, Pas silap langkah
Oleh MOHD RASDAN AHMAD

20 November 2021, 11:56 pm
PETALING JAYA – Kemenangan besar Barisan Nasional (BN) di Pilihan Raya Negeri (PRN) Melaka dengan 21 kerusi bakal menyaksikan calon Ketua Menterinya,Datuk Seri Sulaiman Md. Ali bakal mengangkat sumpah jawatan esok.
Dengan kemenangan bergaya itu, sekali lagi BN mengemudi Melaka sepertimana yang telah berlaku sebelum parti keramat tersebut tersungkur pada Pilihan Raya Umum (PRU) ke-14 pada 2018 lalu.
Daripada 28 kerusi Dewan Undangan Negeri (DUN) yang dipertandingkan, lima kerusi dimenangi oleh Pakatan Harapan (PH), Perikatan Nasional dua kerusi dan bakinya adalah milik BN.
Mengikut pecahan, empat kerusi dimenangi DAP (Ayer Keroh, Kesidang, Kota Laksamana, Bandar Hilir) manakala Amanah berjaya memperolehi satu kerusi di DUN Bukit Katil menerusi Calon Ketua Menteri PH, Adly Zahari.
Sementara itu, bagi gabungan Perikatan Nasional (PN) hanya memperolehi dua kerusi DUN iaitu Sungai Udang dan Bemban.
Calon Ketua Menteri dari PN yang bertanding di kerusi DUN Tanjung Bidara, Datuk Mas Emerianty Shamsudin tewas ditangan calon BN, Datuk Seri Ab. Rauf Yusof dengan memperolehi 3,559 undian dengan majoriti 364 undian.

Bekas Ketua Menteri Melaka yang menarik sokongan sebelum ini, Datuk Seri Idris Haron yang bertanding atas tiket PH di DUN Asahan turut tewas kepada lawannya dari BN, Fairul Nizam.
Starategi Pas dengan meletakkan calonnya bersama PN nampaknya tidak berjaya apabila langsung tidak memenangi kerusi.
Muka baharu, Datuk Khaidirah Abu Zahar atau Dira berjaya menawan DUN Rim dengan memperolehi 4,037 undian meninggalkan lawanya dengan majoriti 1,327 undi.
Daripada 21 kerusi dimenangi BN, 18 adalah daripada UMNO, MCA dua kerusi manakala MIC memenangi kerusi tunggal mereka di DUN Gadek.
Terdahulu, Suruhanjaya Pilihan Raya (SPR) mengesahkan BN telah memenangi 15 kerusi Dewan Undangan Negeri (DUN) di PRN Melaka.
Pengerusinya, Datuk Abdul Ghani Salleh berkata, BN telah berjaya memperolehi majoriti melebihi 50 peratus daripada jumlah kerusi yang dipertandingkan.
“Setakat pukul 9.42 malam, BN telah memenangi sejumlah 15 kerusi daripada 28 kerusi yang yang diperuntukan,” katanya pada sidang akhbar pengisytiharan Pilihan Raya Umum DUN Melaka Ke-15 di sini malam ini.


Najib berterima kasih kepada ahli akar umbi Pas
Oleh KOSMO!

20 November 2021, 10:39 pm
PETALING JAYA – Bekas Perdana Menteri, Datuk Seri Najib Tun Razak menyampaikan penghargaan kepada akar umbi Pas di Melaka yang turut memberikan sokongan kepada Barisan Nasional (BN) atas dasar dan semangat Muafakat Nasional (MN) di kawasan-kawasan tertentu.
Menurut Ahli Parlimen Pekan itu, walaupun terdapat perbezaan pendapat dari segi hala tuju bersama pada masa ini, namun ahli-ahli semua tidak lupa usaha-usaha dahulu ke arah pembentukan (MN) dan hanya mahukan yang terbaik.
“Persaudaraan yang terjalin atas semangat perjuangan dan keikhlasan tidak akan terputus.
“Barisan Nasional, genggamlah dengan erat mandat rakyat ini. Perkukuhkan lagi kepercayaan rakyat terhadap kita. Ayuh kita berjuang dan membela rakyat!,”tulisnya di laman Facebook sebentar tadi.
Pada masa sama, Najib turut melahirkan setinggi-tinggi penghargaan kepada seluruh jentera BN, komponen-komponen dan para penyokong yang telah berusaha berkempen untuk kemenangan rakyat ini.
“Tahniah kepada Presiden UMNO, Datuk Seri Ahmad Zahid Hamidi dan Timbalan Presiden UMNO yang juga Pengarah Pilihan Raya Melaka, Datuk Seri Mohamad Hasan atas kemenangan BN di Melaka,”ujarnya.-K! ONLINE


SPR sahkan BN menang PRN Melaka
Oleh ZULKIFLI MANZOR

20 November 2021, 10:21 pm
MELAKA – Suruhanjaya Pilihan Raya (SPR) mengesahkan Barisan Nasional (BN) sudah memenangi 15 kerusi Dewan Undangan Negeri (DUN) pada Pilihan Raya Negeri (PRN) Melaka.
Pengerusinya, Datuk Abdul Ghani Salleh berkata, BN telah berjaya memperolehi majoriti melebihi 50 peratus daripada jumlah kerusi yang dipertandingkan.
“Setakat pukul 9.42 malam, BN telah memenangi sejumlah 15 kerusi daripada 28 kerusi yang yang diperuntukan,” katanya pada sidang akhbar pengisytiharan Pilihan Raya Umum DUN Melaka Ke-15 di sini malam ini. – K! ONLINE


7 ditahan termasuk empat PATI Indonesia
Oleh MOHAMAD FAIZAL HASHIM

20 November 2021, 9:42 pm
ISKANDAR PUTERI – Hasrat pasangan suami isteri bersama seorang wanita dan bayi lelaki berusia tujuh bulan untuk pulang ke Indonesia terbantut setelah ditahan polis di Tanjung Adang, dekat sini malam semalam.
Pergerakan sekumpulan pendatang asing tanpa izin (PATI) itu terbongkar selepas sebuah kereta dalam keadaan mencurigakan masuk ke kawasan kebun kelapa sawit di sini menarik perhatian pihak polis untuk mengekorinya kira-kira pukul 8.30 malam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, dalam tangkapan itu, polis turut menahan seorang tekong darat dan dua lelaki tempatan yang merupakan penghantar (transporter).
Tambahnya, kereta tersebut pada awalnya masuk ke kawasan kebun kelapa sawit sebelum menemukan seorang lelaki disyaki tekong darat sedang menunggu empat PATI terbabit.
“Pihak polis kemudian berjaya menangkap tekong darat tersebut dan dua lelaki tempatan dipercayai ‘transporter’.
“Selain itu empat PATI juga ditahan melibatkan seorang lelaki dan dua wanita dewasa serta seorang bayi lelaki berusia tujuh bulan.

“Siasatan awal mendapati, suspek warganegara tempatan berperanan sebagai ‘transporter’ itu membawa semua PATI tersebut untuk keluar dari negara ini melalui jalan tidak diwartakan,” katanya dalam satu kenyataan hari ini.-K! ONLINE